Trantsizio Gobernuaren dimisioa eskatu dute milaka lagunek Tunisian

Eskualde txiroenetako ehunka lagunek sei egun zeramatzaten kanpatuta Gobernuko Jauregiaren aurrean, baina orain dozenaka manifestarik bat egin dute.

Milaka lagunek manifestaldia egin dute gaur Gobernuko Jauregiaren aurrean, Tunisiako erdialdean, trantsizio Exekutiboaren eta Mohamed Ghanuchi lehen ministroaren dimisioa eskatzeko.

Hiriburuko bizilagunak, ikasleak eta gazteak gehienbat, lehen ministroaren bulegoaren aurrean bildu dira. Jendez lepo daude plaza eta inguruak.

Poliziako iturrien arabera, eskualde txiroenetako ehunka lagunek sei egun zeramatzaten kanpatuta Gobernuko Jauregiaren aurrean, baina dozenaka manifestarik bat egin dute orain. Ghanuchi gabe Exekutibo berri bat osatzea eskatzen dute manifestariek.

Zine el Abidine Ben Ali boteretik kendutako presidenteak ihes egin eta egun gutxi batzuk geroago, Tunisiako plaza zaharra manifestarien gotorleku bihurtu da berriro. Gehienbat Sidi Buzid edo Kaserin barnealdeko eskualde txiroetako bizilagunak bertan bildu dira. Aurreko iraultza eskualde horietan hasi zen.

3.000 lagun

Ia 3.000 lagun kanpatuta zeuden atzo Gobernuaren Jauregiaren aurrean, unibertsitateko ikasle askok protestarekin bat egin ostean.

Samir Difalah elkarretaratzea antolatzaileak azaldu duenez, herrialdeko barnealdetik (Sidi Buzid, Gafsa, Kaserín, Tela edo Gabes) ehunka lagun heldu dira hiriburura.


UPN-PP aliantza ezagututa, "premiazkotzat" jo du Uxue Barkosek laukoaren hautagaitza bateratua

Laukoa osatzen duten alderdiek hautagaitza bateratua aurkezteko proposamenari eutsi dio Uxue Barkos presidenteak. "Premiazkotzat" jo du, gainera, UPN-PP aliantza ezagututa.

Kazetarien galderei erantzunez egin ditu adierazpenak. Baina balizko hautagaitza bateratuaz ez du asko argitu: "Apostua darrai eta lana ere bai". Ez du UPN eta PPren arteko aliantzaren inguruko iritzirik eman.

Kongresurako ez dago ezer ziurrik, eta Senaturako aukerak badirela dirudi. Koldo Martinez legebiltzarkideak ere adierazi du aukera "irekirik" dagoela, eta "gehiago sozialak" exijituta proposatu dutela.

EH Bilduk biltzarra eginen du gaur, eta hautagaiak aukezteko epea zabalduko dute.

Edukien araberako "fronte zabala" nahi du Orain Baiko Laura Perezek, presidenteak egin duen proposamena edukia falta duela iritzi dio.


Aizarnatik Anetora

Haurtzaroan gara izan nahi duguna. Orduan egiten dugu amets mugarik eta oztoporik gabe, burutu nahi dugun egitasmoa aurrera ateratzeko behar beste diru izango dugun hausnartu edo gizartearen aurriritziez kezkatzeke. Irudimenak ematen dizkigu hegoak, hari esker bihurtzen dugu haurtzaroa ametsaro. Urteek errealitatean esnarazten gaituzte, txikitako ilusioak gauzatzeko zailtasunek oinak lurrean tinkarazten. Alta, traben aurrean denok ez dugu gisa berean erantzuten, batzuek ez dute inoiz amore ematen eragozpenen aurrean.

Mendizale -ez mendigoizale- gisa ibilbide oparoa zuen Benantxio Iruretak. Izan ere, mendian osoki plazer hartzen zekien, ez tontorrean bakarrik. Horixe da mendiaz benetan gozatzen dakitenen abantaila, plazera ez dela gailurrera mugatzen. Lehenik, haurraren irudimenaz, espedizioarekin egiten dute amets: bidaia, bidelagunak... Gero, eskarmentuaren heldutasunaz, azpiegiturak eta alderdi praktikoak lantzen dituzte. Eta azkenik, mendia bera: igoera, gaina eta jaitsiera.

Askotan esan izan digute: bidaia ez da gailurrean amaitzen. Benantxio Iruretak bazekien hori, mendiaren gazi-gozoak ongi dastatuak zituen. Yalung Kang (8.505 m) menditzarraren gailurra zapaldu izana zuen lorpenik handientsuena. 1988an izan zen hori, Azpeitiko espedizio batekin. Hara itzultzeko ametsa zuen. Ez tontorreraino, baina kanpamendu nagusira joan eta "oraindik bizi nauk!" oihu egin nahi zion hainbat urte lehenago besarkaturiko harritzat izugarriari. Minik handiena, aldiz, 2001ean Pumoriko espedizioan bost kide galdu izana. Ez zuen inoiz ahantzi, ez zuen ahantzi nahi. Atzo berekin zihoazenek ere ez dute sekula burutik kenduko Anetotik jaisten ari zela pauso makur batek harri artean amilarazi zuela, eurek ezin izan zutela ezer egin. Aizarnan sortu eta munduan zeharreko hainbat eta hainbat menditan ibilitako gizonak Anetoko maldetan eman du azken urratsa, heriotzara arte luzatu du ametsaroa. Gugan bego.


Miley Cyrusek kontzertu nudista bat eman nahi du

Kantaria bera, gainerako musikariak eta publikoa biluzik daudela eskaini nahi du, horren irudiekin "Milky, milky, milk" abestiaren bideoklipa grabatzeko.

Miley Cyrusen asmoek eta ametsek ez dute mugarik. Dirudienez, kontzertu nudista bat ematea pentsatzen ari da abeslaria. Ideia argia da: kantaria bera, gainerako musikariak eta publikoa biluzik agertzea.

Flaming Lips taldearekin adostutako akordio baten ondotik etorri da proposamena. Wayne Coynek Instagram bidez adierazi duenez, esnearen antzekoa den likido zuri batekin estali eta agertokira larrugorritan atera nahi dute. Helburua da, "Milky, milky, milk" abesti arrakastatsuaren bideoklipa grabatzea. Miley Cyrus & Her Dear Petz diskoko aipatu abestia Flaming Lips taldearen laguntzarekin grabatu eta ekoitzi du.

Dena dela, oraindik ez dute ustezko kontzertu nudista horren gaineko xehetasun gehiagorik eman. Gaur-gaurkoz, azaroaren 19an Cyrusek eta Flaming Lipsek elkarrekin abiatuko duten bira prestatzen ari dira. Hortaz, litekeena da bira horren baitan izatea zuzenekoa.

Nudismoaren kontua ez da arrotza musikarien artean. Red Hot Chilli Peppersek, Alanis Morissettek eta Blink-182k, adibidez, behin baino gehiagotan lotu dituzte musika eta nudismoa.


‘Orain ardura’-k mobilizazioak iragarri ditu, erakundeei funts publikoak “arduraz” kudeatzeko eskatzeko

Joan den maiatzean aurkeztu zuten Hego Euskal Herriko eragile ugarik Orain ardura egitasmoa, AHTaren obrak eten, eta premiazko zerbitzuetan inbertitzeko beharra aldarrikatzeko. Bide horri jarraituz, ekainaren 25ean herri eta hiri ugaritan mobilizazioak egingo dituztela iragarri dute, besteak beste, “gizarte zerbitzuetan baliabiderik ez dagoela salatzeko”. Donostian, elkarretaratzera deitu dute egun horretarako, Donostia Ospitalean, 11:00etan.

Orain ardura kanpainaren bitartez, egitasmoarekin bat egin duten askotariko eragileek erakundeei funts publikoak “arduraz” kudeatzeko erantzukizuna eskatu diete: “Pertsonen osasuna eta bizi baldintzak jokoan dauden honetan, azken horien ongizatea bermatzeko behar adina baliabideak ziurtatzea eskatzen du. Hori dela eta, oinarrizko beharrak asetzeko ez diren gastu erraldoiak, Abiadura Handiko Trena eta porlanarizazioaren sukarraldiko proiektu guztiak kasu, geldiarazi eta diru hori gizarte beharretara bideratzea eskatzen da”, azaldu dute.

Halaber, azaldu dute aste honetan Europako Kontu Auzitegiak txosten bat argitaratu duela, eta horrek Orain ardura-ren bultzatzaileek defendatzen duten tesiei “bultzada handia” ematen diela adierazi dute: “Horregatik eta bizi dugun krisi larria dela eta, uste dugu inoiz baino garrantzitsuagoa dela sektore gehiagoren inplikazioa, ardura eta erantzukizuna nagusitu daitezen”.

150 atxikimendu

Egitasmoa aurkeztearekin batera, aldarrikapen guztiak jasotzen dituen manifestu bat aurkeztu zuten maiatzean, eta ordutik, 150 eragile eta sindikatuk eman dute euren atxikimendua; gainera, 1.800 norbanako inguruk ere sinatu dute komunikatua. “Ideia horiek gizarte osora eramaten saiatuko den kanpaina baten hasiera besterik ez da hau”, adierazi dute sustatzaileek.

Manifestu osoa irakurgai dago Orain ardura egitasmoaren webgunean, eta webgunean sartuta eman ahalko da atxikimendua.


Askatasunak Ertzaintza eta EAJren jarrera salatzeko elkarretaratzea egin du, Donostian

Imanol Gomezen heriotza salatzeko ekitaldien inguruan Ertzaintzak erakutsi duen jarrera salatzeko Askatasunak elkarretaratzea egin du, EAJk Donostian duen egoitzaren aurrean. ÑErtzaintza-PNV: morrontza eta errepresioa ez da bidea’ lelopean egin dute elkarretaratzea hamar minutuz.

Elkarretaratzean, batez ere, Imanol Gomezen heriotza salatzeko antolatu ziren ekitaldietan Ertzaintzak erakutsi zuen jarrera salatu nahi izan dute. Besteak beste, Ertzaintzak indarrez galarazi zuen uztailaren 21ean Donostian egitekoa ziren manifestazioa, eta burdinazko barrak eta armak erakutsiz oldartu zen manifestarien aurka.

Era berean, Jaurlaritzako Herrizaingo Sailak debekatu egin zituen Askatasunak larunbaterako, hilaren 23rako, deituta zituen ekitaldi eta manifestazio guztiak “terrorismoa goratzeko eta istiluak egoteko arriskua” zegoela argudiatuz. Ertzaintza Donostiko manifestazioa indarrez desegiten hasi, eta Baga-Boga plataformako hautetsi Josetxo Ibazeta eta adineko beste emakume bat zauritu zituen. Ibazetari hiru orno hautsi zizkion. Gasteizen, berriz, hiru lagun atxilotu zituzten, eta Bilbon manifestazioa egitea eragotzi zuten.

Josetxo Ibazeta Batasuneko mahaikide ohia eta Baga-Boga plataformako kidea da, eta oro har Ertzaintzak ekitaldi guztietan erakutsitako jarrera salatu nahi izan du, eta Donostiako Udalean mozioa aurkeztu dutela jakinarazi du.

Askatasunako kide Joxean Agirrek Javier Balza Herrizaingo Sailburuaren dimisioa eskatu du, “gerra estrategiaren itzalean eroso sentitzen den politikaria delako”.

Elkarretaratzean , Idoia Zenarruzabeitia lehendakariordearen jarrera eresalatu dute, Askatasunaren arabera Zenarruzabeitiak “espreski babestu eta goraipatu” baitzuen Ertzaintzaren jokabidea gertaera hauetan guztietan.

Frantzian hildako ustezko etakide Imanol Gomezen osabak, Ramon Gonzalezek, salatu du bi aste igaro direla iloba hil zenetik, eta oraindik ez dutela gorpurik jaso, ez eta ikusi ere. Gaineratu du senideek Gomezen gorpua erraustu eta Donostiako Haize Orrazian zabaldu nahi dutela, haren desioa hori zelako.


Álvarez Arruabarrenak margoturiko gertuko paisaien erakusteta

Abenduaren 26tik 30era arte egongo dira Jose Luis Álvarezen margoak, Iturri kultur etxeko erakusketan, ikusgai. Goizetan, 12:00etatik 14:00etara, eta arratsaldez, 18:30etik 21:00etara egongo da erakusketa zabalik.

Durangaldeko eta Debagoieneko hainbat txoko jaso zituen Jose Luis Alvarez Arruabarrena (Elorrio, 1924 - Donostia, 2011) margolariak, besteak beste, bere koadroetan. Basoak, nekazal guneak, baserriak, zein kostaldeko paisaiak ere margotu zituen bere ibilbide artistikoan zehar.

Galdategietan piezak diseinatzeko marrazketa teknikoa lantzen hasi zen oso gaztetan, eta ondoren, Iruñeako arte eskolan ikasi zuen marrazketa artistikoa. Bere margolanek sosegua, bakea edota oreka bezalako sentsazioak eragiten dituzte.


EITB Maratoia, interneten ere arrakastatsu

Guztira 676.743 euro bildu dira; horietako 59.725, Sarearen bidez egindako ekarpenei esker. Internet bidez aurreko edizioan jasotakoa laukoiztu egin da ia-ia.

Izan heroi egun batez lelopean, EITB Taldeko komunikabideek (Euskal Telebista, Euskadi Irratia, Radio Euskadi, Radio Vitoria, Gaztea, EITB Musika eta eitb.com) haurren minbiziaren inguruko informazio eta sentsibilizazio kanpaina burutu zuten abenduaren 12an.

EITB Maratoiak marka guztiak hautsi zituen 676.743 euro bilduta, eta Sarean ere arrakasta handia lortu zuen, Internet bidez dirua emateko aplikazioari esker 59.725 euro lortu baitira. Horrela, aurreko edizioan bide horretatik lortutako kopurua, 15.000 euro, laukoiztu egin da.

Webeko orrialde ikusiei dagokienez, 2011n lortutako emaitza bikoiztu egin da: 17.000 orrialde ikusi. Dohaintza solidarioen atala izan da ikusiena, eta orrialde nagusiak ere jarraipen zabala izan du, maratoia eta haurren minbiziari buruz argitaratutako albiste, bideo, argazki-galeria eta informazioei esker.


Apirilaren 26an Altzan egin zen "Ez da kasualitatea" saio musikatuko bertsoak,aste honetako Bertsoinkan

Apirilaren 26an Altzan egin zen "Ez da kasualitatea" saio musikatuko bertsoak,aste honetako Bertsoinkan


15.000tik gora pertsonak parte hartuko dute San Sebastian egunean

127 danborrada hartuko ditu Donostiak urtarrilaren 19tik 20rako festan, horietatik hiru, berriak.

15.468 pertsonak parte hartuko dute Donostian San Sebastian egunez ospatuko diren 127 helduen danborradetan.

Juan Karlos Izagirre Donostiako alkateak eta Nerea Txapartegi Donostiako Kultura arduradunak festa eguna aurkeztu dute udaletxean, haurren danborradan parte hartuko duten pertsonaiekin batera.

Hizlariek azaldu dutenez, danborradak zazpi zonaldetan banatuko dira, kudeaketa hobetzeko: Altza-Intxaurrondon, 16; Amara-Erriberaken, 15; Antiguon, 18; Erdialdean, 24; Grosen, 21; Loiola-Egia-Martutenen, 10; eta Alde Zaharrean, 23.

Helduen 127 danborrada horietatik, 115 mistoak izango dira, eta hirurentzat, lehen aldia izango da. Bestalde, DYAren danborradak ez du parte hartuko aurtengo festan.

Aipatutako danborradez gain, Urki Arraun Elkarteak, euren lokalean afaldu ostean, urteroko danborrada popularra ospatuko dute Alde Zaharrean. 50 pertsona inguruk osatzen dute danborrada hori, eta, sukaldari txaketak eta mantal zuriak jantzita, txistulariekin batera egiten dute euren ibilbidea.

Haur danborrada

4.692 neska-mutilek parte hartuko dute San Sebastian egunez ospatuko den haur danborradan. Lehen aldiz, karrozan neskak nahiz mutilak izango dira. Horretarako, 'Donostiako hiritarra' izendapena sortu dute, eta aurtengoan, Alejandro Belmont eta Eduardo Sanjurjo ikasleei eman zaie.

Danborrada hobeto ikusi ahal izateko, Donostiako Udaleko 48 balkoi zabalduko dira hiritarrentzat. Juan Karlos Izagirre alkateak azaldu duenez, 3.700 donostiarrek eman dute izena horretarako, eta asteazkenean, 19:00etan, egingo dute postuen zozketa.

Alkateak azpimarratu duenez, "festa hau donostiar guztiona da eta donostiar guztiok izan behar dute aukera festa leku berezi hauetatik ere ikusteko".

Banderaren igoera, festaren amaiera

Banderaren igoera urtarrilaren 20an, 00:00etan, izaten da Konstituzio Plazan. Danborrada bakoitzetik ordezkari batek bertan izateko aukera izango du.

Ordezkari horiek, Gaztelubide danborradarekin batera, festako doinu guztiak jo ahal izango dituzte. Momentuz, 84 danborradak iragarri dute bertan izango direla.


Katekesian,

izen-ematea

San Joan Bataiatzailea, San Jose Langilea eta San Antonio parrokietan katekesia jaso nahi duten 6 urteko edo 1go mailako umeek zabalik dute izen-ematea. Elkanoko lokaletik pasa behar dute urriaren 1etik 3ra, 17:00etatik 18:00etara.


Kirol egokituari helduko diote Igande Sasoin

Igande Sasoi berri bat izango da etzi, eta oraingoan, kirol egokitua izango da protagonista. Ekintzak 10:00etan hasiko dira, eta goiz osoan zehar, hainbat kirol probatzeko aukera izango du edonork, baina dibertsitate funtzionala duten pertsonen gorputzean sartuta.

Lehenengo ekintza Decabike izango da. Bizikletan ibilbide bat egingo dute, eta bertan parte hartzeko izena eman beharko da, Txingudi merkataritza zentroan (gaur arte) edo bihar, Colon pasealekuko sarreran. Izen emateak 2 euro balio du.

11:00etan hasiko dira gainontzeko jarduerak. Diziplina bakoitzak bere espazioa izango du: saskibaloia, eskubaloia, eskrima, patinaketa, mahai tenisa, eslalona… Horrez gain, Santiagotarrak-en eskutik ergometroa probatzeko aukera izango da. Era berean, itsuen tokian jartzeko antifaz batzuen bidez zirkuitu bat jarriko dute.

kirol egokitua


Lurtarren erreferentzia

Bizkaiko eta Gipuzkoako sei itsasargitan "jarduera osagarriak" egin ahal izateko aukerak aztertzen ari dira Bilboko eta Pasaiako portu agintaritzak. Taberna, jatetxe edo hotel ere izan ahalko dira hemendik urte batzuetara itsasargiak, itsasontzientzako erreferentzia puntu izateari utzi gabe.


Txotxean pozik jubilatuen egunean

Martxoaren 25ean ospatu zuten jubilatuen eguna Orioko Zaharren Babeslekukoek

Azken urteetan bezala, aurten ere Aginagako Errasti sagardotegian egin zuten jubilatuen eguneko bazkaria Orioko Zaharren Babeslekukoek, martxoaren 25ean. Aurretik meza izan zuten, 12:00etan eta 13:30 ingururako sagardotegiko mahaiak beteta ziren.

Guztira 300 bat lagun gerturatu ziren sagardotegira, tartean Orioko Udaleko hainbat ordezkari –Beñat Solaberrieta, Miriam Uranga eta Xanti Zaldua–, herriko apaiz Unai Manterola eta Karkara izan ziren bertan.

Giro ona izan zen nagusi bazkaltzeko garaian, eta postrearekin batera, Egunsenti abesbatza eta Ander Beldarrain eta Eider Iraola trikitilariek doinu alaiak eskain zituzten.

Sagardotegiko argazkiak egin zituen Karkarak eta hemen ikusi ditzakezue.


Fidel Castro Don Manuel durangarrak ezkondu eban

Testua: Juan Luis Goikoetxea / irudia: Aritz Albaizar

AIKOR gurea irakurtzeaz ganera, Durangaldeko ANBOTO astekaria be leiduten dot, bertako lagunei esker. Hareen aldizkariko zutabegileen artean, bada Juan Bizente Gallastegi deritxan idazle ezaguna, kulturan ezin hobeto jantzia. Honek, TONTORRETIK BEGIRA izeneko liburua argitaratu dau Labayrun. Ondinokarren hileran bete edo joan izango da irakurri nebala. Eta interes handiko pasarteen artean dakar, zelan durangar batek ezkondu eban Fidel Castro eleizaz, nahiz-eta biografia ezagunetan edo film ospetsuetan halakorik agertu ez, eta gitxiago abade durangarrak ezkondu ebanik. “Ez zan halakoa Don Fermin Madariaga. Ameriketatik etorri barri, hainbat alkarrizketa eta hartu-emon izan nebazan beragaz. Durangotar (sic) peto-petoa eta Durangoko kaleko “berbetia” egiten eben azkenetarikoa. Bera zala-eta, Fidel Castroren barri gehiago nenkian edozein kazetarik baino. Mendietan ebilen hau Batista agintari-buruaren aurka. Nondik nire jakite hori? Don Fermini entzunda. Zelan ekien, ba, berak Fidel Castroren horrenbeste barri? Ba, Don Ferminek Fidel hain ospetsua izan orduko ezagutu ebalako. Hain zuzen be, Fidel Castro, Unibersidadean ikasle zala, Don Ferminen anaiak, Don Manuel durangotarrak (sic) ezkondu eban, elizaz, Batistaren ordezkari edo ministro baten alabeagaz ezkondu be.” Aiko hemen globalizazinoaren merkatuan txalapartaren ahotsa google-en belarrietaraino helduta. Handiak txikia jan egiten dauela? Bai txikia geldi badago. Arranoak ez dau lehenengo bietan atrapauko epetxa!


Hasi da hauteskunde kanpaina

Uztailaren 12ko Eusko Legebiltzarreko hauteskundeetara aurkeztuko diren alderdiak kanpaina bete-betean sartu dira, gauerditik. Lasarte-Orian, gauean bertan itsatsi dituzte kartelak PSE-EEk, EH Bilduk eta EAJk.

Bi aste eskas falta dira Eusko Legebiltzarreko hauteskundeetarako. Uztailaren 12an hauteslekuetara joatera deituta daude lasarte-oriatarrak ere, igandearekin. Ekaineko ohiko udalbatzarrean zozkatu zituzten hauteskunde mahaiak, eta bertan egotea egokitu zaien herritarrak egun hauetan ari dira jakinarazpenak jasotzen.

Bestalde, Lasarte-Oriako hainbat alderdi politikoek posta bidezko botoa tramitatzeko laguntza eskaini diete egun horretan bozka ematera joan ezin diren herritarrei. Uztailaren 2ra arte egin daitezke.

EAJk bi bide jarri ditu herritarren eskura: 943 363 409 telefonoa eta 652 706 820 WhatsApp zenbakia. Posta bidezko bozka erabiltzeko asmoa duten herritarrek izen-abizenak, NAN zenbakia, jaiotze-data eta botoa emateko dokumentazioa jaso nahi duen posta-helbidea adierazi beharko dute.

PSE-EEk bere egoitzan, Gambo 1 behea, astelehenetik ostiralera, 17:00etatik 20:00etara eskainiko du laguntza zerbitzua. Beste ordutegi batean egin ahal izateko hitzordua eskatu beharko da. Gaixo edo etxetik mugitu ezin diren herritarrek, notarioak ziurtatuta etxetik egin ahalko dute bozka. Argibide gehiago eskuratzeko 943 372 869 telefonoa jarri dute herritarren eskura.

EH Bilduko kideak Udaleko Bilgunean egongo dira (astelehenak: 16:00-19:00, asteazkenak 10:00-12:00, ostiralak 10:00-12:00). Argibide gehiago eskuratzeko edo zalantzak argitzeko deitu 683 31 98 21 telefonora edo idatzi lasarte-oria@ehbildu.eus helbide elektronikora. Informazio gehiago www.egitekoprest.eus web orrialdean.


Indiako berri ekarri digu Iñakik


Mykola Kotin, Ukraniatik Adunara

Hasieran hemengo janarira ohitzea kosta bazitzaion ere, orain ia denetik jaten omen du, eta aurten ere bi hilabetetan sei kilo hartuta itzuli da etxera; hori bai, datorren udarako arropak hemen utzita.

Bosgarren uda igaro du aurten Mykola Kotin ukraniarrak Adunan, Migel Prietoren eta Maria Jesus Iraolaren etxean. Zazpi urte zituela etorri zen lehen aldiz, eta bost urte hauetan asko aldatu dela dio Maria Jesusek. “Etortzen den bakoitzean etxeko azulejoan arrastoa margotzen dugu, urtetik urtera zenbat hazi den ikusteko”. Egunkarian Txernobilgo haurren inguruko erreportaje bat irakurri ostean beraiek ere udan hango ume bat etxean har zezaketela pentsatu zuten, proba egin zezaketela behintzat, eta bost urteren ostean oso gustura daude hartutako erabakiarekin.

Hasieran zeinuen bidez komunikatzen baziren ere, berehala ikasi zuen Mykolak euskara, eta gaur egun dena euskaraz egiten dute berarekin. “Lehenengo hilabeteetan kanpokoen aurrean ez zuen hitzik egiten, eta gurekin berriz, isildu ere ez”, dio Maria Jesusek. “Nire aitak, ostera, uda honetan entzun dizkio lehenengo hitzak, agurtzera joan ginenean”.

Mutiko azkarra

Oso ume mugitua dela diote. “Uztailean hamabost eguneko piragua ikastaroa egiten du Donostian, eta beste hamabost egunetan tenisean aritzen da. Hona etortzen diren Txernobilgo beste umeekin ere zenbait jarduera egiten ditu; aurten Donostiako Kristina Enera eta Tolosako Topic-era joan dira, besteak beste. Baina ez dut uste Mykolari txotxongiloak gehiegi gustatzen zaizkionik, honek nahiago futbola edo tankerako beste zerbait”. Eurodisney-n ere izan dira aurten. “Paris non ote zegoen galdetzen zigun beti, askotan entzuten zuela baina ez zekiela non zegoen, ezta nolakoa zen ere, eta aurten, Eurodisney bisitatuz, hara joatea erabaki genuen, Paris non zegoen ikus zezan”.

Oso azkarra dela ere badiote, “izugarri azkarra. Autoz beste toki batera joaten garen bakoitzean bidea ikasten du, hurrengoan badaki nondik joan behar dugun. Eta errepideko radar guztiak ere kontrolatuta dauzka, ‘Mariaje, mantsotu…’, esaten du inguratzen goazenean”. Lehenengo urteetan Adunako beste umeekin ondo moldatzen zela diote. Iaz oraindik zertxobait ibili zen beraiekin, baina aurten gutxiago. “Ez dakigu, beharbada bera baino txikiagoak ikusten ditu…, nahiago du helduekin ibili”.

Datorren urtean, berriz

Migel eta Maria Jesus oso gustura daude orain arteko esperientziarekin, gomendatzeko modukoa dela diote, “baina garbi eduki behar da denbora hartu behar dela umearekin egoteko, bi hilabete horiek berarentzat direla”. Urtean zehar ia hilero hitz egiten dute Mykolarekin, umea euren urtebetetze egunetan beti gogoratzen da… Eta Mykolaren aitak telefonoa hartzen duen bakoitzean “gracias, gracias” esaten omen die behin eta berriz. “Mykolak esaten digu bere gurasoei hona etortzea gustatuko litzaiekeela, baina ez daukatela dirurik; noski, hemengo 200 eurok osatzen dute hango soldata bat, beraz….”.

Txernobilgo haurrek hemezortzi urte betetzen dituzten arte jarrai dezakete udan hona etortzen. Mykolak hamabi ditu oraindik, eta badirudi, oraingoz behintzat, etortzen jarraitu nahi duela. “Hala ere, bi hilabete denbora asko dela esan digu aurten, hango lagunak ikusi nahi zituela. Noski, hazten doan heinean guztiz normala da hori”. Baina datorren urtean behintzat etorriko da, orduan beharko dituen arropak Migelen eta Maria Jesusen etxean utzita itzuli baita Ukraniara.

Hango egoera

Migelek eta Maria Jesusek diotenez, Txernobildik etortzen diren haurren kasu bakoitza oso ezberdina da: batzuk gaixorik etortzen dira, beste batzuek berriz gurasoak falta dituzte eta ez dute udako bi hilabete horietan norekin egonik… Mykola pediatrarengana eraman izan dutenetan oso osasun ona duela esan izan diete. Bestetik, Adunara etortzen den bakoitzean argazkiak ateratzen omen dituzte; izan ere, Mykola bizi den tokitik oso urrutira joan behar izaten omen dute argazkiak ateratzera, eta hemendik eramaten ditu.

Mykolaren familiari dagokionez, “aita musika irakaslea duela dio eta ama, albaitaria. Hiru anai-arreba ditu. Bat ezkondua, bestea 19 urtekoa eta bestea 16koa. Azken hau Madrila etortzen da udan. Dirudienez, Madrilgo familiarekin Alicantera joaten dira oporretara eta Mykolak datorren urtean Alicantera joan nahi duela esan digu, bere arreba non egoten den ikustera. Hori ere pentsatu beharko dugu, beraz, datorren urterako”.


Hiru gazte zauritu dira auto istripu batean Barrundian

Autoa errepidetik irten da, A-1ean, Donostiarako bidean. Zaurituek 17, 20 eta 23 urte dituzte.

17, 20 eta 23 urteko hiru gazte zarituak izan dira Barrundian (Araba) izandako auto istripu batean. Autoa errepidetik irten da.

Igande goizaldeko 1:30ean izan da istripua, A-1 errepidean, Donostiarako bidean.

Ertzaintza eta osasun-langileak bertaratu dira, eta hiru gazteak Santiago ospitalera eraman dituzte.


XVII. Garagardo azoka, ostegunetik igandera

Gaur arratsaldeko 18:00etan hasi eta uztailaren 21era luzatuko da duela hamazazpi urtez geroztik, Txermingo ikastola azpian Irrintzi elkarteak urtero antolatzen duen Garagardo azoka entzutetsua. Intxaurrondokoa duela hiruzpalau urte desagertu zen eta, ondorioz, Euskal Herriko Garagardo azokarik zaharrena da Amasa-Villabonakoa:

Jan-edanetan, urtez urte, berrikuntzaren bat tartekatzen dute Villabonako azokako antolatzaileek. Aurtengoen berri Agustin Laskurain Irrintziko kide eta azokako sortzaileetako batek adierazi du, “jakietan entsalada berria dastatzeko aukera izango da aurten eta, garagardoen artean, bi berri probatu ahal izango dira: San Miguel eta Grimbergen etxeko bana. Guztira 23 garagardok osatuko dute garagardoen karta”. Jan-edanez gain, berrikuntza gehiago ere izango ditu aurtengo edizioak, izan ere, bi pertsonentzat hamabi afari zozketatuko baitituzte Amasa-Villabonako jatetxeetan: “Or konpon, Txapeldun eta Iturrigoxo jatetxeetan egunero hiruna afari zozketatuko dira”, jakinarazi du Agustinek.

Urtero legez, jana, edana eta giro paregabea ziurtatuta egongo dira azokan ostegunetik igandera, 18:00etatik 02:00etara. Eta tartean, sorpresarik ere izango da. Ohi denez, musika kontzerturen bat.


Tiple izandakoen eguna

Abuztuan bete ziren 50 urte Azpeitiko Parrokiko tipleak Eskoziara kantatzera joan zirela. Urteurren hori gogoan hartuta, tiple izandakoen eguna ospatu zuten atzo (igandea). Goizean, 11:00etako mezan abestu zuten parrokian (argazkian), eta 14:30ean bazkaria egin zuten Loiola jatetxean. Informazio gehiago


Rock gogorra eta bals lasaia

Txapeldunen Ligako finalerdietan, lau talde eta jokatzeko bi eredu ikusi ahal izango dira. Defentsa eta kontraerasoa dituzte oinarrian Atletico Madrilek eta Chelseak; eraso landuagoa Real Madrilek eta Bayernek.


Udaberri txapelketan gaur, mutilak

Udaberri txapelketa jokatzen ari dira une honetan CD Hernani taldeko mutilak, palaz, eta gaur izango dute hurrengo partidua. Mutrikuko Miruaitzenen izango da, 21:30etan hasita; hernaniarrek Danok Bat 1 taldearen kontra jokatuko dute, gomazko paletaz.


Ttipi-Ttapa, ttipi-ttapa joan da korrika

Ehun kilometro baino gehiago gegin zituen eskualdean barna apirilaren 11n

Trebiñu eta Donostia lotzen ari den 17. Korrika eskualdean barrena pasatu zen apirilaren 11n. Astelehen goizaldean Artesiagako lepotik Irurita aldera jautsi eta Baztan, Bertizarana, Malerreka, Sunbilla, Bortziriak, Sara eta Senpere zeharkatu zituen goizetik ilunabarrera, ehun kilometro baino gehiago. Ttipi-ttapa korrika, Hemen gaude, euskararen alde eta gisako leloak hedatu ziren eskualdeko errepide eta bideetan barrena.

Trebiñu eta Donostia lotzen ari den 17. Korrika eskualdean barrena pasatu zen apirilaren 11n. Astelehen goizaldean Artesiagako lepotik Irurita aldera jautsi eta Baztan, Bertizarana, Malerreka, Sunbilla, Bortziriak, Sara eta Senpere zeharkatu zituen goizetik ilunabarrera, ehun kilometro baino gehiago. Ttipi-ttapa korrika, Hemen gaude, euskararen alde eta gisako leloak hedatu ziren eskualdeko errepide eta bideetan barrena.

Apirilaren 12an, asteartean, Lapurdi, Baxenafarroa eta Zuberoa zeharkatuko ditu eta apirilaren 17an Donostiara ailegatzeko lasterkaldiak ez du etenik izanen.

Euskaltzaindia

Korrikaren aurtengo omendua Euskaltzaindia izanen da. AEKtik adierazi dutenez, «1919an sortu zenetik euskara babestea izan duelako xede eta geroztik hizkuntzaren iraupenerako eta hedapenerako beharrezkoak diren baldintza egokiak sortzen dituelako».

Korrika laguntzailea

Duela hiru Korrika paratu zen abian Korrika Laguntzailea kanpaina. Laguntzaile egiten diren guztiek 12 euroren truke, laguntzaile direla adierazten duen pina, urtarriletik aitzinera Euskal Herriko ehunka komertziotan beherapenak izatea ahalbidetuko dien txartela, eta txartela erabili aha izateko komertzioen zerrenda duen katalogoa eskuratuko dituzte.


PSE-EEk Enplegu eta Garraio sailak kudeatuko ditu Bizkaiko Aldundian

Mikel Torres Bizkaiko sozialisten idazkari nagusiak eman du horren berri astelehen goizean.

Mikel Torresek (Bizkaiko PSE-EEko idazkari nagusi eta Portugaleteko alkatea) gaur goizean jakinarazi duenez, Enplegua eta Gizarte Gaiak eta Garraioa eta Mugikortasuna izango dira sozialistek Bizkaiko Aldundian kudetuko dituzten sailak, EAJrekin sinatutako akordioaren barruan.

Aipatutako akordio programatikoari buruz galdetuta, agintari sozialistak nabarmendu du gobernu indartsua, egonkorra eta lurraldearekin konprometitua izango dela. "Badakigu Bizkaiak aukera ona duela aurretik, eta PSE-EEren presentziak ikuspegi sozialagoa emango dio, enpleguan eta indarberritze ekonomikoan oinarritutakoa", adierazi du.

Sozialistek zuzenduko dituzten sail biei dagokienez, Torresek esan du ahaldun nagusi berriak asteazkenean emango dituela jakitera, baina sailetako bat enpleguarena izango dela aurreratu du, "gizarte gaiei lotuta", "enplegua babes eta gizarteratze proiektuarekin uztartu behar delako".

Horrez gain, beste saila garraioarekin lotutakoa izango dela baieztatu du, "mugikortasunarekin eta lurraldearen kohesioarekin zerikusia duen gai batekin bat eginez, oso garrantzitsua baita Bizkaia ondo artikulatuta egon dadin".


«Oraingoz, ezin gara bizi futboletik»

Zarautzen, Realean eta Bartzelonan nahiko ostiko emanda, 31 urterekin erretiroa hartu du Laura Gomezek. Ligako hiru titulu eta kopako beste hiru dauzka garaipen zerrendan.

Goraino iritsi, eta goi-goian agur esan. Laura Gomezek (Zarautz, Gipuzkoa, 1983) amaitu ditu futbolarekikoak. Realean (2004-2008) eta Bartzelonan (2008-2014) goi mailan gozatuta, kataluniarrekin hiru liga eta hiru kopa irabazita erabaki du etxerako bidea hartzea. Diseinu Grafikoko ikasketak eginda, entzun nahi duenarentzat, lan bila dabil orain.

Konta daitekeenera arte, nola joan da kopa irabazi zenutenetik gaur arterakoa?

Partidaren ondoren, zelaian bertan ospatu genuen pixka bat, eta denok elkarrekin joan ginen gero afaltzera. Festa txiki bat egin genuen, baina bidaia luzea geneukan zain igandean: ferrya, autobusa, hegazkina... Tentsioaren eraginez, leher eginda geunden denok, eta atseden hartzea izan zen lehen lana [atzo egin zuten agurreko afaria, Bartzelonan].

Finala ez zen izan gozo-gozoa ere, ezta? Asko sufritu zenuten, bigarren zatian bereziki.

Bai... Xehetasun txikien eraginez erabakitzen dira finalak, eta lehen zatian gu nagusi izan ondoren, bigarrena hastearekin batera den-dena ematea erabaki zuen Athleticek. Luzapenean nabarmen geratu zen hori, giharretako arazoekin eta leher eginda zeudelako eurak. Amaierara fisikoki hobeto iritsi ginela uste dut. Talde lanari esker irabazi genuen.

Penaltietan, dena den, buruak agintzen du gehiago...

Tentsio eta urduritasun handia egoten da momentu horietan. Galdetu egin ziguten penaltia nork bota nahi zuen, eta ni ziur nengoen sartu egingo nuela. Horrela egin behar zaio aurre momentu horri. Oso urduri zeuden asko, ez zutela jaurti nahi esanez; eta normala da. Baina ziur jaurti nuen nik, eta, zorionez, barrura joan ziren penalti guztiak.

Gola, garaipena, beste titulu bat... Eta dena irabazita, kito? 30-31 urterekin iristen omen da kirolaria bere onenera.

Neke fisikoagatik balitz, jarraituko nuen. Baina Zarautzera bueltatu, eta beste bizimodu bati ekin nahi diot. Urte asko dira kirol munduan buru-belarri sartuta, eta hobea da erretiroa garaiz hartzea; goi-goian zaudela agur esatea. Bi urtez jarraian liga eta kopa irabazi, eta etxera. Ez dago gaizki. Hasieratik sinatuko nuen [barrez].

Erabat bestelakoak izan dira zure azken bi sasoiak. Zelaian lehenengoa; aulkian bigarrena.

Hala da, bai. Ia partida guztiak jokatzera ohituta nengoen, eta gogorra izan da denboraldia; desberdina. Baina normala da. Gazteak indartsu datoz atzetik, eta jakin egin behar da aukera gutxi izanda ere zelairatutakoan den-dena ematen. Eta, batere kexarik gabe, horixe egiten saiatu naiz ni.

Erretiroa hasitako lekuan hartzeko aukerarik edo tentaziorik izan al duzu? Realean edo...

Ez, ez. Aspalditik neukan pentsatuta azken denboraldia izango zela. Futbolaren egitura profesionaletik kanpo egon nahi nuen jada.

Zer eman dizu futbolak, eta zer kendu?

Eman... Kirola bihurtu dela nire bizitzako arlorik garrantzitsuena. Eta kendu... Familiarekin eta lagunekin egoteko denbora, eta nahi nuenean nahi nuena egiteko aukera; bidaiatzekoa, adibidez.

Zein izan da ibilbide guztiko momenturik onena?

Aurreko denboraldian San Mamesen irabazi genuen ligako titulua. Jendetza zegoen harmailetan, eta oso berezia izan zen.

Garai txarren bat edo beste ere egongo zen tartean, ezta?

Lesio bakarra eduki dut larria: gihar bikiak hautsi nituen aurreko denboraldian. Eta, tira, gogorra izan da sasoi honetan hainbeste denbora aulkian igarotzea ere.

Bartzelonarentzat porrota da liga eta kopa ez irabaztea. Nola barneratzen da hori?

Klubak ikur gisa dauka tentsio hori. Dena irabaztea da erronka; ezin da hutsik egin. Gogor entrenatu, ondokoari postua kentzen saiatu... Ez dago sekreturik. Baina, egituraz, Realaren gisakoa da Bartzelona. Antzekoak dira biak. Gogotik lan egin beharra dago tituluak irabazteko. Ez dago sekreturik.

Lan baldintzei dagokienez, zein egoeratan dago gaur egun emakumezkoen futbola?

On samarra da egoera. Hilero soldata jakin bat daukagu, inoiz ez dute huts egiten, eta kotizatu egiten dugu. Hori bai, oraingoz, ezin gara bizi futboletik. Beste lanen bat aurkitu beharra dago, eta hori da zailena, ezinezkoa delako zortzi orduko lanaldia edukitzea. Lanaldi erdiak eginez, umeak zainduz... Horrela ibiltzen gara. Gu ez gara aberasten.

Kirolari gisa aberastu, Txapeldunen Ligan aberastu zarete denboraldi honetan, final-laurdenetaraino iritsita. Hain berezia al da lehiaketa hori?

Bai, bai. Hiru partida jokatzeko aukera izan dut, eta beste mundu bat da hori. Alde handia dago Espainiako Ligatik Europako futbolera. Alemanian, esaterako, askoz oihartzun handiagoa dauka emakumezkoen futbolak. Oso jokalari onak daude han, eta futboletik bizi dira denak. Pausoak emateko, ezinbestekoa da hori.

Espainiako Ligan lortuko al da, egunen batean, halakorik?

Baietz uste dut. Oso pixkanaka ari gara aurrera egiten, baina iritsiko dela sinetsita nago.

Osasunak emakumezkoen taldea kendu berri du, Rayorena desagertzeko zorian egon da... Euskal Herrira begiratuta, zein da egungo egoera?

Realean jokatzen hasi nintzenean, puntan zebilen Athletic. Gol asko sartzen zizkiguten orduan, baina pixkanaka berdindu egin da bi taldeen arteko aldea. Gaur egun Reala Athletic baino hobeto dagoela esango nuke, gainera. Athleticek final asko galdu ditu gure kontra, eta blokeo egoeran geratzeko arriskua dauka. «Zergatik guri? Zergatik berriz guri?» esanez ari ziren penaltiak amaitu berritan. Realak aukera gehiago dauka behetik gora egiteko.


Goioagaren miaketa salatzeko neurri juridikoak aztertzen ari dira

Amaiurrek "ukazioaren politika" egitea eta euskal gizartearen gehiengoak aldarrikatzen duen bakeari jaramonik ez egitea leporatu dio Espainiako Gobernuari.

Amaiur aztertzen ari da zein neurri juridiko har dezakeen Iñaki Goioaga senatariaren bulegoan egindako miaketa salatzeko. Diputatuek salatu dutenez, Espainiako Gobernuak "ukazioaren politika" egiten du eta ez dio jaramonik egiten euskal gizarteak aldarrikatzen duenari, bakeari.

Horixe iragarri dute Jon Iñarritu, Xabier Mikel Errekondo eta Rafa Larreina Amaiurren diputatuek Kongresuan emandako prentsaurreko batean.

Diputatuek azpimarratu dute Bilboko manifestazioa "oso arrakastatsua" izan zela, eta mugarri izango dela, "pauso erraldoia", "pertsona guztien" giza eskubideak defendatzeko. "Euskal Herrian inoiz egin den mobilizazio handiena" izan dela azpimarratu ostean, Amaiurren diputatuek gogor kritikatu dute EPPKren bitartekarien kontrako polizia-operazioa. Izan ere, "kezkagarritzat eta zentzugabekeriatzat" jo dute "bakearen eta normalizazio prozesuaren alde lan egiten duten pertsonak atxilotzea".

Era berean, operazio horretan Iñaki Goioaga senatariaren bulegoa "irregularki" miatu zutela eta "delitu zantzuak" daudela salatu dute; horregatik, neurri juridikoak aztertzen ari omen dira.

Bestalde, Errekondok azpimarratu duenez, euskal gizarteak "gatazka konpontzeko" akordioak bilatzen dituen bitartean, Espainiako Estatuak eta Gobernuak "ukazioaren politika" egiten du erabakitzeko eskubidea edo bakea aldarrikatzen direnean.


Munduko izotz hockey txapelketan, 5 euskaldun

Donostiako Txuri Urdinen ari dira jokatzen, 18 urtez azpiko nesken munduko txapelketa. Taldeko 5 neskarekin eta euren bigarren entrenatzailearekin egon gara, Koldo Saenzekin.

18 urtez azpikoen emakumezkoen hockeya indarra hartuz doa, eta horren adierazle da Donostian jokatzen ari diren munduko txapelketa. Errumania, Mexiko, Australia eta Espainiaren artean dago kontua. Igande gaueko 20:00etan jokatuko dute azken partida: Mexiko-Espainia. Espainiako selekzioan 5 euskaldun daude, eta eurekin eta Koldo Saenz bigarren entrenatzailearekin izan gara 'Amarauna' saioan.


Usurbilen 2017an, Gure Esku Dagok antolaturiko herri galdeketa

Datorren urterako herri galdeketa iragarri du Gure Esku Dagok, Usurbilen. "2018a bitartean ahalik eta herri gehienetan herri galdeketak antolatu eta gauzatzea da Gure Esku Dago-ren asmoa. Herriko taldeak ere 2017an herri galdeketa antolatzeko asmoa dugu, baina horretarako 2016an azken bultzada bat eman nahi diogu gizarteratze prozesuari, eta orain arte hurbildu ez zaigun jendearengana iritsi nahi dugu", iragarri du Usurbilgo Gure Esku Dagok, aste honetako aldizkarirako helarazi digun idatzian.

Lehenago, aurten, Goierriko 22 udalerrietan, Diman eta Ispasterren ospatuko dira herri galdeketak. Ekainerako ere ekitaldi masiboa deitu dute Bilbon, ibaiaren bueltan. Usurbilen, urte honetan zehar, gizarteratze prozesuari azken bultzada eman nahi dio Gure Esku Dagok.

Bazkidetza kanpaina

Gure Esku Dagok udazkenean egin zuen Eskura hausnarketa prozesuaren ondorioetako bat da, erabakitze eskubidearen aldeko mugimenduak abiatu duen bazkidetza kanpaina. "Gure Esku Dagon bazkidearen figura erabiliko dugu, dinamika herritar gisa dagokigun barne funtzionamendu demokratikoan sakontzeko helburuarekin, herritarron zuzen-zuzeneko partehartzea baloratu eta bide emateko", Gure Esku Dagoren esanetan.

Bazkidetzak ze betebehar eta eskubide izango dituen argitu dute:

-Dinamikako bazkideak eskubidea izango da dinamikaren ekimen guztietan nahieran parte hartzeaz gain, erabakietan eztabaidan parte hartu ez ezik, botoa emateko.

-Dinamikako bazkideak dinamika ekonomikoki sostengatzeko konpromisoa hartuko du, betiere bere aukeren arabera hautatutako kuotari esker.

Bazkidetza kanpainan parte hartzeko deia luzatu du Gure Esku Dagok. "Erabakiaren aroa abiatu dugu, erabakitzera goaz. Eta hortaz, beti bezala, baina inoiz baino gehiago, herritarrok behar dugu izan protagonista.

Beraz, orain artean dinamikan modu batera edo bestera parte hartu duten herritar guztiei dei egiten diegu bazkidetzeko. Atzerabueltarik ez daukan fase honetan, guztiok garelako beharrezkoak, eta elkarrekin iritsi nahi dugulako erabakira", adierazi dute.

Bazkidetza kanpaina Usurbila dator orain. Udalerri honetako Gure Esku Dagoren lan taldeak mahaia aterako du kalera datozen asteotan. Bestela, gureeskudago.eus atarian sartuta ere tramitatu dezakezue bazkidetza.

"Borondateen Kriseiluak", laster

Segurtasun arrazoiengatik abenduaren 31n bertan behera utzi zuten ekitaldia, aldaketarik ez bada, martxoaren 11n ospatuko du Gure Esku Dagok. "Ilunabarrean elkartuta, desio bana eskatu, kriseiluan idatzi, eta zerura jaurtitzeko deia luzatzen dizuegu herritarroi". Kriseilurik ez baduzue, Lizardi liburu dendan dituzue salgai, 2,5 eurotan.

Datozen deialdiak

Otsailak 14, igandea

12:00-14:00 Bazkidetza egiteko mahaia frontoi inguruan. Mahaia jarriko duten hurrengo egunak: otsailak 26, martxoak 4 eta 11.

Martxoak 11, ostirala

Abenduaren 31n bertan behera geratu zen "Borondateen kriseiluak" ekitaldia. Kriseiluak salgai 2,5 eurotan, Lizardi liburu dendan.

2016an zehar

Gizarteratze prozesuari azken bultzada.

2017an

Herri galdeketa Usurbilen.

Antolatzailea: Usurbilgo Gure Esku Dago.

Informazio gehiago: gureeskudago.eus


Herrira: "Iheslariek duintasunez bizitzeko eskubidea dute"

Euskal Herrian aski ezaguna da euskal preso politikoek pairatzen duten giza eskubideen urraketa, beraiei ez ezik euren senide eta lagunei ere sufrimendua eragiten dieten salbuespen neurri eta espetxe politika ankerraren ondorioz. Horiek horrela, agerikoa da euskal jendartearen gehiengo zabal batek, Espainia eta Frantziako gobernuek indarrean mantentzen dituen salbuespen neurriak eten eta konponbide klabeetan oinarritutako espetxe politika aplikatzea eskatzen duela. Euskal Herrian giza eskubideen errespetua bermatu eta konponbide eta bake justu bat erdiesteko beharrezko urratsa da hau. Gatazkak sorturiko ondorioen zerrenda luzean, euskal iheslari politikoen errealitateaz hitz behar dugu ezinbestean. Ehunka dira munduan zehar barreiaturik dauden euskal herritarrak eta haien egoerari irtenbidea ematea beharrezkoa da. Herriraren aburuz, urte luzetako sufrimendua atzean utzi eta konponbidearen bidean aurrera urratsak emateko, aurreneko pausoa pertsona guztien giza eskubideak errespetatzea da. Norabide honetan, oinarrizkoa da iheslari guztien eskubideak errespetatzea eta duintasunez bizitzeko aukera izatea. Argazkian, iheslarien aldeko aldarria Algortan, artxiboko irudian.

Ehunka euskal herritar dira, euren herritik kanpo 5, 10, 20 edo 30 urte daramatzatenak, familia eta lagunak milaka kilometrotara dituztela, kasu batzutan ozeanoa ere tartean dela. Haietako bakoitzaren kasua berezia da, baina haien artean paperik gabeko pertsonak ditugu, helbide legalik gabekoak eta sarritan zailtasun handiak dituzten osasun asistentzia eta zerbitzu egokiak jasotzeko. Ez dute lan arautu bat izateko aukerarik eta maizegi muturreko egoera latzetan bizi dira. Horien artean, deportazioan bizitzera behartuak izan diren hainbat euskal herritar, inolako babes juridikorik gabe Euskal Herritik milaka kilometrotara urrundutakoak.

Pairatzen duten jazarpena erabat zailtzen du Euskal Herriarekin duten harremana zein euren eguneroko bizitza. Salbuespen neurri berezituen jo mugan bizi dira: besteak beste, lege berezien menpeko atxiloketak, gerra zikina, entregak, euroaginduak, estradizio prozedurak, konfinamenduak…

Neurri berezi guzti hauek, sufrimendua eragiten duten iheslariengan eta baita beraien ingurune hurbilean ere. Egoera hauek iraganean uztea beharrezkoa da konponbide eta bake egoeran aurrera egiteko.

Bide honetan, iheslari politikoen kasuan bi lehentasun ezarri ditu Herrira mugimenduak: Duintasunez bizitzeko eskubidea bermatzea eta jasaten dituzten salbuespen neurriak indargabetzea.

Pertsona hauen salbuespen egoera gizarteratzeko eta haien giza eskubideak errespetatu beharra euskal gizarteari helarazteko konpromisoa du Herrira mugimenduak.

Herrira


PARADIGMA BERRI BAT HELBURU BERERAKO

Agertoki berri bat ireki zen duela hamar urte, ezker abertzaleak 'Zutik Euskal Herria' ebazpenean baztertu egin zuelako estrategia politiko-militarra. Euskal estaturako beste ardatz bat, indar metaketa. Barne eztabaidaren azken faseaz mintzo da Rufi Etxeberria.


San Fermin: Titin eta Barriola finalean izango dira (22-21)

Irujo eta Beroiz gainditu zituzten eta asteazkeneko finalean Bengoetxea VI eta Patxi Ruiz pilotarien aurka neurtuko dituzte indarrak.

Titinek eta Barriolak 22 eta 21 irabazi dute bart Irujo eta Beroizen aurka San Fermin torneoko bigarren finalerdia. Finala beraz, bihar Titinek eta Barriolak Oinatz Bengoetxea eta Patxi Ruizen aurka jokatuko dute.

Ikusgarria bart Labriten ikusi dena. Pilotalekua gainezka eta kantxan joku aparta. Lau pilotariak bikain aritu dira. Pilotakada indartsuak jo dituzte, pilota bizi erabili dute eta aurrean tantu ederrak ikusi dira. Azkenean Titinen horma biko batek erabaki du neurketa. Partida amaieran, zaleek, zutituta, txaloka agurtu dituzte lau protagonistak. Barriolak eskuetatik juxtu amaitu du eta ikusi egin behar biharko osatuko den ala ez.


Doke antzerki taldearen eskutik antzerki ikastaro trinkoa

Ekainaren 4an eta 5ean egingo dute ikastaroa Aramaioko antzokian. Ana Perez antzerki irakaskuntzan adituak eskainiko du ikastaroa. Denera 12 orduko ikastaroa izango da. Interesatuek 688645085 telefonoan eman dezakete izena. 50 euro kostako da ikastaroa.


Markel Olano: "Espero dut Konstituzionalak ez duela bidegabekeria hau gauzatuko"

"Burua hotz izan eta demokratikoki irmotasunez erantzun behar dugu". Halaxe mintzatu zen atzo Eskoriatzan Markel Olano Diputatu nagusia eta EAJren hautagaia Gipuzkoako Ahaldun nagusi izateko. Eskoriatzako EAJren hauteskunde zerrendaren aurkezpenean egin zituen deklarazio horiek. Auzitegi Gorenak Bilduren gainean hartutako erabakia "probokazio hutsa" dela eta "euskal jendartea kolokan jartzea" duela helburu esan zuen.

Erabakia euskal jendartearen gehiengoaren borondatearen aurka doala esan zuen eta herritarrek nahi dutena hautatzeko duten eskubidea aldarrikatu zuen. Gainera, erabakiak "bakearen eta adiskidetasunaren" prozesua oztopatzen duela esan zuen. "Une honetan bakeari zor zaio lehentasuna" esan zuen. "Aukera historiko baten aurrean gaude eta guztiok dugu zer esana".

"Bakeak ez du ordainik"

Une honetan, erantzukizunez jokatzeak ezker abertzalea legeztatzea dela adierazi zuen Olanok. "Bakeak ez du ordainik. Herri honek izugarri sufritu du eta ez dugu aukera hau galtzen utziko".

"Tranpak eginez" irabazi

Bilduren zerrenda guztien inpugnazioak, "PPk exijituta eta gobernu sozialistak, obedientzi osoz" egindakoa izan dela adierazi zuen Olanok. Erabaki horrek, PSOEren eta "bere sozioa" den PPren "maila demokratikoa" agerian uzten dituela esan zuen. Eta salatu zuen "tranpak eginez irabazi" nahi dituztela hauteskundeak. "Egoera hau onartzen ez dugunon batasunaren bitartez, fronte honi erantzutera animatzen dut" amaitu zuen.


Larunbateko inauterietako entsegu irekiak

BEASAIN // Ostadar dantza taldeak urteroko euskal inauteri herrikoia egingo du larunbat goizean. Dantza-desfile herrikoia prestatzeko entseguak irekiak egingo dituzte Ostadarren egoitzan (Oriamendi kaleko 10. zenbakian): gaur 19:00etatik 20:00etara edo 20:00etatik 21:00etara eta ostiralean 20:00etan izango dira. Larunbatean 11:00etan aterako dira; iluntzean, 19:30ean, erromeria egingo dute plaza azpian.


Bizikletentzako aparkalekuak, ikasleek eginak

Eskolako Agenda 21 programaren bueltan 2017an sortutako ideia martxan dago: Hernanin diseinatu eta fabrikatutako bizikletentzako aparkaleku berriak jartzen hasiak dira, dagoeneko.

Lanbide Heziketako Gizarte Berrikuntzako LHII zentroko ikasleek egin dituzte, Udalarekin elkarlanean, mugikortasun jasangarriaren alde.

Denera, sei modulo

Moduloetako batzuk jarri dira dagoeneko; txikiak: atletismo pistan, Ave Maria haur parkearen ondoan, eta haundiak, Ave Maria parkeko etxearen ondoan eta Biterin. Beste modulo txiki bat Ereñotzun jarriko da laster, eta beste bat, oraindik erabaki ez den lekuren batean.


HARA! ‘Shine Again’ musikalari esker bildutako 1.300 euro, ASPANOGIrentzat

Shine Again musikalaren bi emanaldi eskaini zituen Bigoterik Gabea antzerki taldeak joan zen ekainaren 16an eta 18an. Jende ugari izan zen bi emanaldietan, eta bildutako dirua ASPANOGI Gipuzkoako Haur Minbizidunen Gurasoen Elkartearentzat izango da. Musikalaren egileek azaldu dutenez, 1.300 euro emango dizkiote elkarteari.

Joan den asteartean making off bideoaren proiekzioa egin zuten antzerki taldeko kideek Elkarguneko areto nagusian, eta han eman zieten txekea elkarteko kideei.


Diru kontuak

Kataluniako erreferenduma jokoan dago jauregietan, bulegoetan, epaitegietan, kalean, komunikabideetan... Espainiako Gobernua eta Espainiako estatu egiturak eskura dituzten tresnak baliatzen hasi dira erreferenduma galarazteko eta Kataluniako Gobernua kate motzean lotzeko. Diruaren jokerra dago tartean. Madrilek Generalitatearen diru kontuen erabateko kontrola bere gain hartzea, esaterako.

Kataluniako Gobernua ari da Ogasun Agentzia osatzen, egitura sortzen. Eta oraingoa trenen talka bada, independentziaren ostekoa Kataluniako eta Espainiako ogasunen talka izango da. Biek eskatuko diete dirua katalanei, eta ikusteko dago ordaintzen ez dietenak zigortuko dituzten edo ez. Katalunia independenteak dirua beharko du, Espainiak ez ditu Kataluniako diru sarrera oparoak galdu nahi, Espainiak ezin dio dirua ukatu Kataluniari eta katalanei (orduan bai sortuko baititu independentziaren aldekoak)... Eta herritarrek eta enpresek erabaki egin beharko dute nori ordaindu.

Europako Batasuna isil samar dago orain artean. Kataluniakoa Espainiaren etxeko arazotzat hartu du oraingoz. Baina Katalunia-Espainia borrokak eragindako olatuak, ekonomikoak batez ere, Europako merkatuetara iristen badira, Europako Batasunak gatazkan esku har dezake, eta, zergatik ez, Espainiako Gobernua Kataluniaren irteera negoziatzera behartu.


Garamendi: 'Bizkaibusen gatazka ez da lan arazo bat izan'

EH Bilduk eta LABek Bizkaibusen gatazkan Bizkaiko Foru Aldundiak izan dun jarrera kritikatu dute.

Itziar Garamendi Bizkaiko Garraio diputatuek Bizkaibuseko sindikatuekin lortutako akordioaren inguruko adierazpenak egin ditu gaur. “Grebaren amaiera gauzatu duen akordioa elkarrizketaren emaitza da, eta gatazka sindikatuen alorraren baitan ez dagoela baieztatzen du”, esan du.

Batzar Nagusietako Herri Lan eta Garraio Batzordean eman ditu gaur azalpenak Garamendik, eta ondoren, komunikabideen aurrean agertu da. Garamendi “gustura” agertu da lortutako akordioarekin. “Grebak iraun duen egun guztietan lan egin du Aldundiak”, zehaztu du.

“Elkarrizketaren emaitza da akordioa, akordioa lortzeko Diputazioak uneoro izan duen borondatearen emaitza. Denen kontsentsua duen akordioa da, eta horrek balio handiagoa ematen dio”, gaineratu du.

Bizkaibusen bizi izandako gatazka “lan esparrura ez dela mugatzen” gaineratu du Garamendik. “Horrela erakusten du aldeen artean lortutako akordioak. Hitzarmen horretan ez dira soldata igoerak edo jaitsierak jasotzen, ez eta 35 orduak ez betetzea, edo erretiroak”, esan du.

EH Bildu koalizioak akordioa txalotu du, baina Diputazioari kritika ere egin dio. “Orain urte bete sinatutakoa bete izan balu, gatazka ekidin ahal izango zen”, zehaztu du.

LAB sindikatuak, bestalde, Itziar Garamendi Garraio diputatuak egindako lan “txarra” azpimarratu du.


Salatxo eta Eresargi abesbatzek kontzertua emango dute elizan

Maiatzaren 21ean izango da kontzertua eta sei abesti kantatuko dituzte oriotarrek eta zazpi villabonatarrek

Datorren larunbatean, maiatzaren 21ean, kontzertua emango dute elizan Orioko Salatxo eta Villabonako Eresargi abesbatzak. 20:15ean hasiko da kontzertua eta bi zati izango ditu. Lehen zatian Salatxok sei kanta abestuko ditu Xabier Lizaso piano-jotzailearekin. Bigarrenean Eresargi abesbatzak zazpi pieza kantatuko ditu; pianoan Ana Iparragirre arituko da.

1985ean sortu zen Villabonako abesbatza Gabonetan kantari ateratzeko deialdi batetik. Juan Mari Iparragirre da zuzendaria eta 20 lagunek osatzen dute abesbatza orain.

Hauek dira kontzertuan abestuko dituzten kantuen zerrenda:

Salatxo abesbatza.

Agnus Dei –Eugene Butler–

Goiko Mendian –Jesus Guridi–

Ave Verum –Karl Jenkins–

Can You Feel –Hans Zimmer–

Mendirik Mendi –Sabin Salaberri–

Ronda de Enamorados –Soutullo eta Vert–

Pianoa: Xabier Lizaso

Zuzendaria: Igor Arroyo

Eresargi abesbatza

O Vos Omnes –Pau Casals–

The Sea Lullaby –Erik Whitacre–

Sure on This Shining Night –Morten Lauridsen–

Kantauri –Josu Elberdin

Loriak Udan –David Azurza–

A Tu Lado –Javier Busto–

Wade in the Water –Norman Lubboff–

Pianoa: Ana Iparragirre

Zuzendaria: Juan Mari Iparragirre


«Bertokoa» kontsumitzeko, Indaba Eguna ospatuko dute etzi, Ean

Indaba Eguna ospatuko dute zapatuan, Ean, eta ekimenagaz «bertoko» produktuak kontsumitzera bultzatu nahi dituzte herritarrak.Inguruko produktuen erakusketa egingo dute plazan, eta salmenta lanetan ere arituko dira Alex Zubiagaz. Bedarokela banaketa egingo dute, eta Madariagako tomateak erakutsiko dituzte. Ostean, indaba jana egingo dute Eskoikiz Jatetxean eta Faikonean. Herria musikaz alaitzeaz arduratuko da Eingo taldea.Indaba janera joan nahi dutenek aurretiaz deitu beharko dute ondorengo telefono zenbakira: 630 17 59 11.


Leo Etxeberriaren biografia aurkeztu du Uztarriak

Inaxita Bereziartua alargunarentzat "Leoren oroitzapen asko eta garai bateko bizimodua gogora ekartzeko" balio izan dio liburuak

Miren Garatek idatzi du biografia

Leo Etxeberria zenaren biografia aurkeztu du Uztarria Komunikazio Taldeak gaur, larunbata. Uztarriak 2009an hainbat azpeitiarren soslaiak egiteko proiektua jarri zuen abian martxoan, eta Etxeberriarena proiektuko bigarren alea da. Lehenengoa, Julian Bereziartuaren biografia izan zen.

Baigera aretoan egin dute aurkezpena, eta lepo zegoen. Leo Etxeberriaren alarguna eta semeak, haren familiako beste kide eta lagun batzuk, Azpeitiko lau udal taldeetako ordezkariak, Ramon Etxezarreta Eusko Jaurlaritzako hizkuntz politikarako arduradun eta Azpeitiko zinegotzi izandakoa, Azpeitiko beste hautetsi ohi batzuk...

Euskaltzalea eta kulturzalea izan zen Etxeberria, idazlea, Azpeitiko zinegotzia, herriko ikastolaren sorrera garaiko bultzatzaileetakoa, ELAn aritu zen...

Miren Garate Berria-ko kazetariak idatzi du biografia. "Leok lan handia egin zuen hainbat arlotan, eta hori guztia testuinguru zail batean egin zuen. Ez nuen Leo ezagutu, ni jaio baino urte batzuk lehenago hil zelako, baina guztiek esan didatenez, Leok liburu hau eta gehiago merezi zituen".

Inaxita Bereziartua Leoren alarguna hunkituta agertu da liburuaren aurkezpenean. "Leoren oroitzapen asko gogoratu ditut, baina ez hori bakarrik: garai bateko bizimodua gogora ekartzeko ere balio izan dit", azaldu du.

Lehen liburua du Garatek. Uztarriaren helburuetako bat komunikazio munduan diharduten azpeitiar gazteei aukera ematea da liburua idazteko.

Inaxita Bereziartuak eskerrak eman dizkio Uztarria Komunikazio Taldeari, "Azpeitiko kulturgintzan egindako lan guztiagatik. Euskal kulturgintzak gazteen beharra du. Liburu honi esker konturatu naiz duela urte batzuk erronka batzuk zeudela, eta gaur egun ere hor jarraitzen dutela. Garrantzitsua da gaurko gazteek erronka horiei aurre egitea", azaldu du Inaxitak.

Udazkenean hurrengo liburuxka

Liburuxka biografikoen helburua azpeitiarrak euskarazko liburuak irakurtzera bultzatzea da eta historiaren ondarea jasotzea.

Guztira, hamabi-hamalau liburuxkek osatuko dute bilduma. Dagoeneko bi argitaratu ditu Uztarriak, eta hirugarrena udazkenean aurkeztuko du: Valentina Agirre emaginaren bizia jasoko du eta Olatz Pratek idatziko du.

Bazkideek etxean jaso dute dagoeneko Leo Etxeberriaren biografia. Erosi nahi dutenek herriko liburudendetan eta Uztarriaren egoitzan eskuratu ahal izango dute, bost euroren truke.

Uztarriaren produktuak

LIBURUAK

Joxe Takolo. Enekoitz Esnaola, 2001

Angel Otaegi. Iban Arregi, 2001

Imanol Elias. Mailo Oiarzabal, 2002

Patxi Altuna. Josune Etxeberria, 2003

Azpeitiko efemerideak. Imanol Elias, 2003

Azpeitiko mendi gida. Lagun Onak Mendi Bazkuna eta Uztarria Kultur Koordinakundea, 2004

Euskarazko prentsa eta Azpeitia. Uztarria Kultur Koordinakundea, 2004

Loiolarik ez balitz. Iñigo Aranbarri eta Jose Luis Otamendi, 2005

Otsobeltz. Andoni Salegi, 2005

Urrestillako musika taldeak. Asier Sustaeta, 2006

Azpeitiarrak Espainiako Gerran. Amaia Mendizabal, 2006

Oroitarri. Kepa Urbieta, 2008

CD-A

Urolaldeko bertso zaharrak. Erniarraitz Bertsozale Elkartea eta Uztarria Kultur Koordinakundea, 2007

LIBURUXKA BIOGRAFIKOAK

Julian Bereziartua. Ander Ugarte, 2009

Leo Etxeberria. Miren Garate, 2009

Liburuak (gehien-gehienak) osorik hemen irakur daitezke: ziberteka atalean.


Pala txapelketa herrikoiko finalerako fasea gaur Ordizian

ORDIZIA // Oiangu Pilota Elkarteak aurten ere pala txapelketa herrikoia antolatu du, Xabi Aiestaranen oroimenezkoa, paleta gomaz. Sei bikote aritu dira lehen fasean eta, ligaxka amaituta, osatu da final erdietarako sailkapena. Hala, gaur, Haritz Beloki eta Andoni Eskisabel, Miguel Insausti eta Haritz Goñiren kontra ariko dira, 19:30ean, Beti Alai pilotalekuan. Ondoren, Garmendia-Iraolak, Aierbe-Iztuetaren aurka jokatuko dute.


Energiaren inguruko jardunaldiak gaur hasiko dira

Energiaren inguruko jardunaldiak antolatu dituzte Azpeitian datozen bi asteetarako. Herriko lau eragile aritu dira antolaketan: Sanagustin kulturgunea, Piztu lantaldea, Elkar-ekin taldea eta Azpeitiko Gaztetxea. Herritar baten eskaeratik abiatu, eta helburu berak elkartu ditu lau eragileak, energiaren inguruko hausnarketa eta sentsibilizazioa bultzatzea.

Gaur, asteazkena, GoiEner kooperatibako kideak energia berriztagarrien sustapenaz ariko dira Sanagustin kulturgunean, 19:00etatik aurrera. Espainiako estatuak ezarrita dituen legeez eta eredu energetiko berri baterako bideez mintzatuko dira. Hemen, Argia-k GoiEner kooperatibako zuzendari Santi Ochoa de Eriberi egin dion elkarrizketa.

Datorren asteazkenean, uztailaren 2an, berriz, fracking-aren inguruko hitzaldia emango dute, 19:00etan hasita, Gaztetxean. Fracking Ez Urola taldeak aurkezpena egin ostean, Azpeitiko Gaztetxeak gonbidatutako Fracking Ez Araba taldeko kideak haustura hidrauliko bidez lur azpiko gasa ateratzeko sistemaren inguruan ariko dira hizketan. "Teknika honek ingurumenari egiten dion kalte neurrigabea ikusita, gai hau herriratzea erabaki dugu", azaldu dute antolatzaileek. Eguzki talde ekologistak berriki salatu duen moduan, eskualdean Azpeitia, Azkoitia, Zestoa eta Aia fracking-aren mehatxupean daude, herri horien lurretan, Gipuzkoako beste eremu askotan bezala, azterketak eta probak egiteko baimenak eskatuak baitaude.

Burujabetza energetikoa xede

Energiaren inguruko egitasmoetan murgilduta daude jardunaldi hauetako eragileak. Elkar-ekin taldeak bazuen lan lerro honi heltzeko asmoa eta nahia, eta Piztu lantaldean topatu du horretarako baliabide eta ezagutza teknikoa. Izan ere, Piztu lantaldea eskualde mailako izaera duen talde irekia da, energia burujabetzaren inguruko lanketa egiteko eratua. Piztuko kide Enok Sudupek azaldu duenez, hiru lan lerro ditu taldeak: eredu energetiko baten bila kontsumoa murriztea, eskualdeko energia sorkuntza potentziala aztertzea eta herritarren sentsibilizazioa. "Herritarrekin lan egin eta, perfil teknikoa ere badugunez, zubi lana egin nahi dugu herritarren eta adituen artean", esan du Sudupek.

Gipuzkoako Foru Aldundiaren aurrekontu parte-hartzaileetan aukeratutako proiektuetako bat da eskualdeko burujabetza energetikoa lantzea xede duena, eta horretan dihardute lanean bi talde horiek.

‘Fracking’-aren aurkako sinadura bilketa

Fracking ez! plataformak sinadura bilketa ibiltaria antolatu du ekainaren 30etik uztailaren 6ra. Gipuzkoa bizikletaz zeharkatuko dute, zazpi etapetan antolatutako ibilbidea eginez. Fracking-aren inguruko informazioa zabaltzea eta teknika hori debekatu nahi duen herri ekimen legegilearen aldeko sinadurak biltzea izango da helburua.

Uztailaren 2ko etapa Azpeitiraino iritsiko da eta, beraz, Gaztetxean izango dira sinadurak biltzen. Egun horretan, Azkoititik pasako da bizikleta karabana. Uztailaren 4an itzuliko dira ibiltariak eskualdera, Donostiatik itzulia egin ostean, Zarautzen eta Zumaian izango baitira egun horretan. Ekimen honen eta Frackingaren aurkako plataformen inguruko informazio gehiago lortzeko bisitatu frackingez.org webgunea.


Durangoko tren estazioan komunak ipintzea eta kaleetan argiztapen arazoak konpontzea eskatuko dute

Datorren martitzenean udaleko osoko bilkura egingo dute, eta EH Bilduk eta Herriaren Eskubideak bertan aurkeztuko dituzten mozio banaren berri eman dute prentsa ohar bidez.

Durangoko tren geltoki berrian komunak jartzeko gomendioa egin zion Arartekoak ETSri, eta horren harira, udalak ere eskari bera egitea gura du EH Bilduk. Gainera, itxarongela bat ezartzea ere beharrezkoa dela uste du alderdiak. Bestalde, gaur egun garatzen dabiltzan obren inguruan "ezjakintasunak" daudela dio EH Bilduk, eta horregatik, ETSk obrei buruzko informazioa eman dezala nahi du.

Bilkuran plazaratuko den beste gai bat Durangoko kaleetako argiztapenarena izango da, Herriaren Eskubidearen aldetik. "Gobernu taldeari eskatzen diogu azalpenak eman ditzala azken urtean Durangoko zati handi batek sufritu dituen argi etenez". Hemendik aurrera, horrelako gertakariez udaleko gardentasun atarian argitaratzea gura du Herriaren Eskubideak, baita egoera konpontzeko neurriak hartzea ere.


[IRUDITAN] #Usurbilgojaiak19 Astelehena bada ere, kaleak lepo santixabel bezperan

Astelehena tokatu da aurten santixabel bezpera, baina hori ez da arazo izan kaleak betetzeko. Arratsalderako plan ederra haurrentzat; lehenik txokolatada frontoian eta ondoren, buruhandiak txarangaren doinuz lagunduta. Afalaurretik adinekoek hartu dute Artzabal Puro Relajo taldearen rantxerak entzuteko. Gauen bertsolariak eta bertsio gaua txosnetan.


Gabonetako Squash Txapelketa abian da

Errenteriako Udaleko Kirol Patronatutik jakinarazi dute Gabonetako Squash Txapelketa antolatuko dutela Galtzarabordako kiroldegian hilaren 29an hasi eta Urtarrilaren 8a bitarte. Txapelketak bi maila izango ditu. Alde batetik gizonezkoen txapelketa egongo da, eta bestetik, emakumeen txapelketa. Maila bakoitzean, hamasei parte-hartzailetara mugatuko dute plaza kopurua antolakuntzatik jakinarazi dutenez.

Gabonetako Squash Txapelketan parte hartzeko interesa dutenek, hilaren 24a bitarte izango dute izena emateko aukera. Galtzarabordako kiroldegiko harreran eman beharko da izena. Errenteria-Oreretako Kirol Patronatuko bazkide direnentzat doakoa izango da izen ematea. Bazkide ez direnek, berriz, hiru euro ordaindu beharko dute.

Informazio gehiago, kirolak.errenteria.net web gunean edota 943 44 96 90 telefono zenbakira deituta eskuratu daiteke. Txapelketan izena ematen duten parte-hartzaile guztientzat saria egongo da.


Euskal Herriko Itzuliaren jarraipen zabala, EiTBn

Egunero ETB1ek, Euskadi Irratiak, Radio Euskadik eta eitb.eus-ek jardunaldiaren berri emango dute.

EiTBko hedabideek jarraipen berezia egingo diote Euskal Herriko Itzuliaren 55. edizioari. Etapa bakoitzeko azken kilometroak zuzenean emango dituzte Euskal Telebistak, Euskadi Irratiak, Radio Euskadik eta eitb.eus-ek. Halaber, albistegi zerbitzuetan lasterketaren informazio osoa eskaintzeaz gainera. eitb.eus-en probaren inguruko albiste eta irudi guztiak topatuko ditugu.

Bilbo-Bilbo, Bilbo-Gasteiz, Gasteiz-Zumarraga, Zumarraga-Arrate, Eibar-Aia eta Aia-Aia izango dira aurten lasterketa osatzen duten sei etapak. Aian lehiatuko den azken etapa erlojuaren kontrako saioa izango da, eta 18,3 kilometroko luzera izango du.

Euskal Telebista

ETB1ek eta ETB HD kateak arratsaldero egingo du bat lasterketarekin zuzen-zuzenean 15:00etan. Fermin Aramendi eta Xabier Usabiaga eguneko helmugan izango dira eta Alfonso Arroiok motorretik jarraituko du itzulia.

Zuzeneko emankizuna ikusterik ez dutenentzat, ETB4k berriro eskainiko du 20:30ean. Bestalde, eguerdiko 'Gaur Egun' eta 'Teleberri' albistegietan zuzeneko konexioak egingo dituzte lasterketaren inguruko azken berriak jasotzeko eta gaueko saioetan etaparen laburpena eta elkarrizketak eskainiko dituzte.

Euskadi Irratia

Euskadi Irratiak saio berezia egingo du egunero 15:30etatik 17:00etara. Joxe Mari Apaolazak, Arritxu Iribarrek eta Kepa Iribarrek egingo dute lasterketaren kontaketa Txomin Perurena eta Mikel Astarloza adituen laguntzaz. Aurretik, egunero 12:05ean lehen konexioa egingo dute Arritxu Iribarren eskutik eta Iribarrek 13:30ean, elkarrizketak egingo ditu eta etaparen egoera aztertuko du Xabier Usabiagaren laguntzaz. Horrez gain, 19:30ean Kepa Iribarrek etaparen laburpena egingo du.

Radio Euskadi

Radio Euskadik ere adi-adi jarraituko du Euskal Herriko Itzulia. Arratsaldero saio berezia egingo dute lauretatik bost eta erdiak arte, zuzeneko konexioak orduz orduko albistegietan eta etapa hasieraren kontaketa 'Kilometro Cero' saioan. Motoa eta unitate ibiltaria izango dute lasterketa jarraitzen. Alberto Negro buru duen esatari taldea Dani Egañak, Cesar Perez Gazolazek eta Joseba Belokik osatuko dute.

eitb.eus

eitb.eus-en, Euskal Herriko Itzuliaren webgune berezian lasterketa zuzenean jarraitu ahal izango da. Gainera, albisteak, argazkiak eta bideoak; lasterketaren historia; etapa bakoitzaren ibilbidea eta sailkapenak; txirrindulariei buruzko informazioa; eta abar topa ditzakegu bertan.


Pasahitza 2016-03-11

Ataria irratiko goizeko magazina. Gaurkoan, Iker Ibarluzearen eguraldi iragarpena, Amaia Arranz arkeobotanikan berezituari elkarrizketa, Anjel Mari Peñagarikano Kale kantoitik, Arrate Iturbe azokako dinamizatzailea, Antton Telleriaren proposamena eta lehiaketa.


Ertzainek eurek nahi zutena esan arte torturatu zutela salatu du Manex Castrok

Inkomunikatuta egon den denboran tratu txarrak ohikoak izan direla esan du Castrok, eta torturaren bidez bi ekintza bere gain hartzera behartu dutela.


Gasteiz Hiria XIV. herri lasterketa ospatuko da igandean

14. urtez jarraian, Gasteizko Euskarri Kirol Elkarteak eta EH Kirolak GASTEIZ HIRIA herri lasterketa antolatu dute igande honetarako. Lasterketa 10 kilometrotakoa izango da, goizeko 11etan hasita, absolutu eta helduen kategorietan. Hori baino lehenago, 10:30etan, IVEF ondoan Bixen Fernandez Herrerori omenaldia egingo zaio.

200 bat lagunek eman dute izena orain arte, eta aurreko urteetako joerak ikusita azken egunetan gehiago izatea aurreikusten dute antolakuntzatik.Ibilbideari dagokionez, Dato kalean izango dira irteera eta helmuga eta tartean honako kaleetatik igaroko da: San prudentzio, Florida, Dato, San Prudentzio, Florida, Corazonistas kalea, Unibertsitate etorbidea, Justo Velez, Nieves Cano, Batan pasealekua, Mendizabala, Lasarteko ataria, Olabide ikastola, Malizaheza kalea, Santuaren ondoan, San prudentzio etorbidea, Maite Zuñiga, Lasarteko ataria, Mendizorrotza, Frai Francisco de Vitoria, Senda, Corazonistas, Nieves Cano, San Antonio eta Manuel Iradier.

Izen emateak:

- www.ehkirola.org edota Kirol Probak atarian

- Kirolak, Kebi Kirolak eta Gaikar Kirolak saltokietan

Prezioa: 13€-koa da aurrez eta 15€ egunean bertan

Epea: azaroaren 1ean gaueko 12:00etan amaituko da.

Informazio gehiago: Euskal Herria Kirola


Aizkorriko Bira, ekainaren 12an

Datorren urteko ekainaren 12an egingo dute Aizkorriko Bira.

Beasaingo Aizkorri Mendizale Elkarteak bi urtean behin antolatzen duen Tomas Salazar Aizkorriko Bira, 2016ko ekainaren 12an, igandean, egingo da. VIII. edizioa izango da hurrengo urtekoa.

Beasaindik Aizkorrira joan-etorria egin behar izaten dute mendizaleek.Iraupen luzeko mendi ibilaldia da; 52 kilometro guztira. Beasaindik abiatu eta Olaberritik, Etzegaratetik eta Otsaurtetik barrena, Aizkorrira igoko dira mendizaleak. Itzulerakoa, Zegamatik, Zeraindik eta Urbizutik barrena egin beharko dute.


Zalantza asko sortzen duen iraultzaren atarian

Azken hamarkada bitan, materia atomoz atomo eta molekulaz molekula manipulatzeko gaitasuna garatu dugu gizakiok. Hartara, gauzatu egin da 1950eko hamarkadan Richard Feynman fisikari ospetsuak irudikatutakoa, berak izen hori eman ez bazion ere: nanoteknologia. Aukera berrien eskutik datoz arriskuak ordea. Nanoproduktuen toxikotasunaz oraindik behar beste ez dakigula salatu dute nazioarteko zenbait taldek.

Materiaren manipulazioa nanoeskalan, horra nanoteknologiaren definizio laburra. Nanometro bat milimetro baten milioirena da; bestela esanda, nanoeskala atomo eta molekulen eskala da, CIC Nanoguneko zuzendariak, Jose Mari Pitarkek, azaldu digunez. “Atomoak eta molekulak XX. mendearen hasieratik aztertu ditugu, eta garai horretan garatu zen mekanika kuantikoa ere. Baina artean ez ginen gai eskala horretan materia manipulatzeko”. Hori geroago etorri zen, 1980ko hamarkadaren amaieran, tunel-mikroskopioari esker, besteak beste.

Nanoteknologia terminoa ez dagokio, hortaz, produktu edo teknika jakin bati, neurriari baizik. Teknologiaren esparru guztietan erabil daiteke, eta erabiltzen ari da, nanoteknologia. Fisikariak, kimikariak, biologoak... Diziplina ugariko zientzialariek dihardute “nano”-an. Nonahi ditu aplikazioak, eta gehiago izatea espero da. Hori bai, dagoeneko urrats asko egin den arren, nanoteknologiaren benetako iraultza etortzeke dagoela uste du Pitarkek.

“Nanoeskalan, materiaren propietateak ez dira makro eta mikroeskalakoak bezalakoak, eta horrek aukera berriak eskaintzen dizkigu –dio Nanoguneko zuzendariak–; besteak beste, prozesuak bereizmen atomikoz gauzatu ahal izango dira, eta horrek bidea zabalduko du prozesuak modu eraginkorragoan garatzeko; azken batean, materia eta energia kontsumoa txikiagotuko da, eta hondakin-sorkuntza murriztu”. Gutxiren truke asko eskaintzea, esaldi horrekin laburbiltzen ditu Pitarkek nanoteknologiaren abantailak. Izan ere, garapen jasangarriaren gakoetako bat izango delakoan dago.

Nanoteknologiak sor ditzakeen aurrerapausoen zerrenda mardula eman digu Pitarkek: “Konputagailu azkarragoak; garraioaren hobekuntza –erregaien ezaugarriak hobetu eta materialak arindu ahal izango dira, kontsumoa eta gas igorpenak txikiagotuko baitira–; medikamendu selektiboagoak, albo-efektu txikiagokoak, terapia berriak, diagnostikorako tresneria hobeak...”.

Erakargarri bezain arriskutsua

Nanoeskalan mekanika kuantikoaren ondorioak guztiz agerikoak dira. Azalak nagusitzen dira –nanoegitura txiki batean atomo gehienak azalean egongo dira– eta, makroeskalan ez bezala, propietate fisikoek eta kimikoek tamainaren menpekotasuna dute. Haatik, kualitate horrek badu bere ifrentzua askoren iritziz. “Nanomaterialak ikertzaileentzat hain erakargarriak izatea eragiten duten arrazoi berberek (tamaina txikia, mugikortasuna, ez-ohiko propietateak) eragiten dute inguruarentzat eta giza osasunarentzat arriskutsuak izatea”, irakur daiteke ETC taldeak 2011n argitaratutako Zer gertatzen da nanoteknologiarekin? Erregulazioa eta geopolitika txosten mardularen aitzin-solasean. ETC nazioarteko taldea da, teknologia berrien inpaktuak aztertzen dituena. Aspalditik eskaintzen diote arreta nanoteknologiari: 2002an nanoproduktuen merkaturatzeari moratoria ezartzea eskatu zuten. Diotenez, ordutik hona egindako ikerketek are zalantza gehiago azaleratu dute teknologia mota horrekin sor daitezkeen produktuen segurtasunaz. Eta ez zalantza soila: zenbait nanopartikularekin harremana izateak ondorio kaltegarriak dauzkatela frogatzen duten ehunka ikerlan egin dela dio ETCk.

Jose Mari Pitarke ez dator bat. “Nanoteknologia esparru berria den heinean, onura eta arriskuak ekar ditzake, noski; eta gure eginkizuna da nanoteknologiaren garapen arduratsua bermatzea. Ez dago arrazoirik nanoteknologia arriskutsuagoa dela pentsatzeko; nanoa ezberdina da, baina ez nahitaez arriskutsuagoa. Naturak nanomaterialak sortzen ditu etengabe, eta izaki bizidunok ere nanomaterialez eginak gaude. Nanopartikulak nonahi ditugu gure inguruan. Gaur egun, nanoteknologiari esker, egitura berriak sor ditzakegu; eta nanoegiturak barne hartzen dituzten produktuak kaleratu aurretik, segurtasuna bermatuko duten protokoloak garatu behar ditugu. Teknologia garatzeaz batera, beharrezkoa izango da estandar berriak definitzea, terminologian, saioetan eta tresnerian eragina izango dutenak; eta baldintza hori beharrezkoa izango da nanoteknologiak ahalbideturiko produktuak merkaturatu ahal izateko eta, bereziki, kontsumitzaileen eta ingurumenaren babeserako”.

Zertan da segurtasuna?

EAEri dagokionez –horixe baita Nanoguneren lan eremua–, Eusko Jaurlaritzak bultzatutako Nanobasque estrategia segurtasunaren alorrean egiten ari den lana aipatu du Pitarkek. Besteak beste, Nanozientzien eta Nanoteknologien Behatokia sortu dute, nanomaterialen bizi-ziklo osoko inpaktuen analisia egiteko eta gizarteari komunikatzeko helburuarekin.

Autore askok, aldiz, ez dute uste nanoteknologiaren segurtasunari behar bezalako inbertsioa eskatzen zaionik. ETCren txostenera joko dugu ostera. Hor esaten denez, azken hiru urteetan argitaratutako azterketa askoren ondorio nagusia da nanosegurtasunaren eremuan asko dagoela egiteke. “Nanomaterialek inguruan duten eraginaz ez dakigu ia ezer, eta ekosistema zein gizakientzako esposizio-maila seguruak ezezagunak dira. 2008an, Britainia Handiko Ingurumen Kutsaduraren Errege Batzordeak ebatzi zuen oso zaila dela nanomaterialen segurtasuna zehaztea, hain da handia haien toxikologiaz dugun ezjakintasuna”.

Azterketa horietako bat aipatzekotan, Erresuma Batuko Gobernuak finantzatutako EMERGNANO ekimenarena aipatu behar genuke. Esan zutenez, ez dago informazio nahikorik dagoeneko merkatuan dauden zenbait nanomaterialen arriskua neurtzeko: titanio dioxidoa, kabonozko nanohodiak, burdin, zink eta zerio oxidoak, urre eta zilar nanopartikulak eta beste hainbat. 2008an Gilberto Dupasek, Nazioarteko Koiuntura taldearen koordinatzaileak idatzi zuenez, AEBetako FDAk berak aitortu egin zuen zailtasunak dituela honezkero kontsumitzaileen eskuetan dauden nanomaterialen segurtasunari buruzko protokoloak ezartzeko. Bestalde, ETCk dio nanoteknologiari eskaintzen zaion inbertsioaren oso portzentaje txikia erabiltzen dela segurtasunaren garapenean, datu zehatzik ematen ez badute ere; besteak beste, salatzen dutenez, industriatik datorren informazioa lausoa izaten delako maiz.

Erregulazio ahulegia salatu dute

2008an, Segurtasun Kimikoaren Gobernu Arteko Foroak, Dakarren (Senegal) egindako biltzarrean, adierazpen gogorra plazaratu zuen nanoteknologien gainean. Nazioarteko marko erregulatzaile baten falta salatu eta zuhurtzia printzipioa aplikatzeko deia egin zuten. Erregulazioari dagokionez, haren ahuleziaz datu ugari ematen ditu Zer gertatzen da nanoteknologiarekin? txostenak.

Kontuan hartu behar da, lehenik eta behin, azken urteetan finantzazio pribatua publikoari gailendu zaiola nanoteknologien ikerkuntzan. Enpresek apustua egin dute “nano”-aren alde, eta munduko gobernu askok ere dirutza handiak inbertitu dituzte azken hamarkadan. Orobat, dio ETCk, produktuak lehenbailehen merkaturatzera jalgitzeko politika da nagusi, eta horrek ekarri du erregulazioa oso zorrotza ez izatea. Munduko herrialde gehienetan borondatearen oinarritutako ebaluazio-sistemak jarri dira abian. Enpresei aukera ematen zaie, nolabait esateko, garatzen dituzten produktuei buruzko informazioak helarazteko gobernuei. Industriaren erantzuna oso epela izan da ordea, ETCren esanetan.

Egoera horrek, beti ere iturri beraren arabera, ideia batean dauka oinarria: legislazio “biguna” hobea da hasi berria den teknologiaren garapenari oztoporik ez jartzeko. Gobernuek hitz ematen dute ez dutela derrigorrezko neurririk ezarriko, eta ordainetan industriak laguntzeko konpromisoa hartzen du. Aipatzekoa da AEBetako Gobernuak elikagaien segurtasuna bermatzeko ardura daukan FDAri egindako gomendioa, teknologia merkatura ahalik eta azkarren iritsi dadin errazteko.

Etiketa espezifikoa nanomaterialentzat?

Gauzak horrela, eta honezkero ehunka nanomaterial eta nanogailu ditugula kontsumo arrunteko produktuetan zein erabilera industrialetan (konputagailuak, eskuko telefonoak, erregaientzako katalizatzaileak, lainoen aurkako ispiluak, beren burua garbitzeko gai diren beirak, tenis pilotak, eguzkitik babesteko kremak...), produktu horiek etiketatze espezifikoa eduki dezaten eskatu dute talde askok, tartean, nola ez, ETCk berak. 2009an, Europar Batsuneko Legebiltzarrak kontsumorako produktuetan etiketa ipintzea eskatu zuen, EBn nanoteknologia arautzeaz arduratzen den batzordeari kritika gogorra egiteaz eta arriskutsuak izan daitezkeen materialak merkaturatzeko debekua galdatzeaz batera. Nano-osagaiak dauzkaten elikagaien komertzializaziorako moratoria ere eskatu zuten. Alabaina, Europako Batzordeak ez zituen aintzat hartu eskariok. 2010eko azaroan, berriz, atea ireki zioten etiketatzeari, baina oraindik ez da halakorik gauzatu. Moratoriaz den bezainbatean, hasierako jarrerari eutsi zioten, argudiatuz arriskuen ebaluaziorako gaur egun indarrean dauden metodologiak aski direla nanoteknologiaz ekoitzitako elikagaien segurtasuna bermatzeko.

Gai horiez zer iritzi duen galdetu diogu Jose Mari Pitarkeri. Hasteko, ez du uste nanomaterialak dauzkaten produktuetan etiketa berezirik jartzea beharrezkoa denik, “beharrezkoa dena da hartu beharreko segur-tasun neurri guztiak hartzen direla bermatzea eta toxikoa den oro alde batera uztea; edonola ere, produktuaren osagaiak zeintzuk diren adieraztea lagungarria izaten da beti”. Segurtasunaz oro har, ez dauka datu zehatzik esateko munduan zenbateko inbertsioa egiten ari den, baina gogorarazi digu badirela arlo horretan beren-beregi lan egiteko sortutako nazioarteko zentroak. Adibide modura aipatu digu CRN (Nanoteknologia Arduratsurako Zentroa). Ñabardura bat hala ere: “Nanoteknologia arduratsua kontzeptuak ez dio hainbesteko garrantzia ematen materialen balizko toxikotasunari –erabat baztertzen ez badu ere–, baizik eta nanomakina molekularrak garatzeak ekar litzakeen ondorioei”.

Top-down, bottom-up

Arestian esan dugunez, Pitarkek uste du nanoteknologiaren benetako iraultza etortzeko dagoela oraindik. Gauzak hobeto ulertzeko, eta hain sektore zabalaz ari garelarik gehiegi sinplifikatzeko arriskua dagoela onartuta ere, esan dezagun prozesu mota bi daudela nanoteknologian: goitik behera eta behetik gora, edo top-down eta bottom-up, ingelesez. Nanoteknologiaren etorkizuna, segurutik, bien konbinaziotik etorriko da, Jose Mari Pitarkeren esanetan. Lehenbizikoaren funtsa miniaturizazioa da, eta ezagun dira horretan egindako aurrerapausoak. Gaur egungo ordenagailuetan, esaterako, hogei nanometroko zabalera daukaten milaka milioi transistore daude txip baten barruan.

Bottom-up prozesuak konplikatuagoak dira, askoz helburu handinahiagoak dituzte, eta garatzekotan, horiek bai, sekulako iraultza ekarriko lukete. Funtsean, xedea da beren kabuz antolatuko diren sistemak sortzea. Naturan gertatzen den bezala, baina guk nahi dugun erara antolatzea. “Adibidez, izaki bizidunon oinarrizko adreiluak, proteinak, erribosomek ahalbideturiko autoantolaketa prozesu baten bidez sortzen dira; erribosomak, nanoeskalako objektuak direnak, benetako nanomakina molekularrak ditugu”. Nanomakina horiek, nolabait esatearren, erribosoma artifizialak lirateke, atomo eta molekulak guri komeni zaigun eran antolarazteko programatuak. Zientzialari batzuentzat zientzia-fikzioa da hori, beste askorentzat ez. Eta horren arriskua, CRNren kezka, gaitasun hori duten makinek gure kontrolpetik ihes egitea litzateke.

Zein neurritatik behera da nanoa?

Nanoeskalaren eremua 0,1 eta 100 nanometro bitartekoa dela dio Jose Mari Pitarkek: “0,1ean atomoa dago; DNAren helize bikoitzaren diametroak 2,5 nanometro ditu, erribosomak 10, eta birusak 100 nanometrotik beherakoak izan ohi dira”. Zergatik 100? “Hortik behera, mekanika kuantikoak aurreikusten dituen energia-maila kuantizatuak ageri-agerian jartzen dira eta sistemak makro-eskalako ohiko ezaugarrien aldean propietate nabarmenki ezberdinak erakusteko adinako txikiak dira”.

ETC taldearen Zer gertatzen da nanoteknologiarekin? txostenak zalantzan jartzen du 100 nanometroen muga. Diotenez, neurri hori AEBetako Nanoteknologiaren Nazio Ekimenak ezarri zuen 2001ean, eta harrezkeroztik arrakasta izan du, baina toxikologiaren ikuspuntutik muga arbitrarioa da. “2009an, Europar Batasuneko SCENIHR batzordeak –osasunaren aurkako mehatxu berriak ditu aztergai– esan zuen nanoaren definizioa argitzeke zegoela oraindik”.

Irizpide bateratu ezaren hainbat adibide aipatzen ditu txostenak. 2010ean, Erresuma Batuko Lorden Ganberak espresuki errefusatu zuen 100 nanometroen muga, eta gomendatu zuen nanopartikulen erregulazioak 1.000 nanometro baino gutxiago zeukan guztia hartzea bere gain. Suitzako Osasun Publiko Bulego Federalak eta Ingurumen Bulego Federalak 500 nanometroko muga gomendatu zuten. Erresuma Batuko Lurzoruaren Elkarteak, 200ekoa, eta Lurraren Lagunak elkarte ekologistak, 300ekoa.

Jose Mari Pitarkek uste du nanoeskalaren goi-mugari buruzko eztabaida antzua dela: “Esan ohi dugu nanoeskalan gaudela propietateek partikularen tamainarekiko menpekotasuna dutenean, eta menpekotasun hori apenas nabaritzen den 100 nanometrotik gorako partikulen kasuan”.


Navarra Suma zatitu egin da, Ayusori zuzenketa eskatzeko tenorean

Ekimena PSNk, Geroa Baik, EH Bilduk eta Ahal DUguk proposatu dute, eta Izquierda-Ezkerrak babestu dute. Navarra Suma zatitu da: UPNko eta CIudadanoseko parlamentariek alde bozkatu dute, eta PPkoek, ordea, ez.

Nafarroako Parlamentuko osoko bilkurak mozio bat onartu du ostegun honetan, Isabel Diaz Ayuso Madrilgo Erkidegoko presidenteari bere herriaren nortasuna defendatu duten politikari batzuei "paleto" (ezjakin, abarkadun) deitzen zien adierazpenak zuzentzeko eskatuz. Ekimena PSNk, Geroa Baik, EH Bilduk eta Ahal Duguk proposatu dute, eta Izquierda-Ezkerrak eta Navarra Sumak babestu dute, koalizioa osatzen duten PPko bi parlamentariek izan ezik.

Uxue Barkos Geroa Baiko bozeramaileak mozioaren defentsan esan du Ayusoren hitzak "zoritxarreko adierazpenak eta gaitzesgarriak" direla. "Ez da egia politikariei zuzenduta daudenik", esan du, "Ideologia jakin baten aldeko apustua egiten duten herritarrak iraintzen ari dira", eta "gure erkidegoaren historia bera ustezko desio nazionalistekin nahasten ari dira".

Barkos kezkatuta agertu da talde parlamentarioen artean batasunik ez dagoelako "Estatu espainiarrean eta administratiboan elkarrekin bizi direla diotenentzat errespetua eskatzeko orduan". Hori dela eta, Madrilgo Erkidegoko presidenteari exijitu dio "Madrilgo herritarren ordezkaritzaren mailan egoteko, baina baita Nafarroakoaren mailan ere".

Navarra Sumako Juan Luis Sanchez de Muniainek adierazi duenez, "Iraingarriak diren adierazpenak egin dira", baina zehaztu duenez, "ez dira herritar batzuei zuzendutakoak, baizik eta lurralde batzuen nortasuna defendatzen duten alderdi batzuen ordezkariei zuzendutakoak".

Parlamentari erregionalistak adierazi duenez, bere alderdiak "beti arbuiatu ditu Nafarroaren aurkako bidegabekeriak", "hori baita beste alderdi politikoetatik bereizten gaituena". Hala, kritikatu duenez, "zuek -mozioa proposatu duten alderdiei buruz- iraintzen duenaren arabera, kritika edo isiltasuna merezi duzue". "Eurena gezurretako defentsa da, eta haserretzen direnean askotan postureatzen dute", esan du.

PSNko Ramon Alzorrizek Ayusoren "zuzenketa argi eta sendoa" eskatu du, eta Madrilgo Erkidegoko presidenteak "premiaz" behar dituela "Espainiako historia klase batzuk" eta "herritarrentzako hezkuntza, errespetatzen ez duen, iraintzen, lausotzen, gezurretan ari den pertsona bat delako, ez delako ezeren eta inoren adibide eta bere pertsonaren pertsonaia bihurtu delako".

Alzorizen iritziz, Madrilgo Erkidegoko presidentearen hitzen atzean "intentzio politiko argia" dago, "PPk agintzen ez duen tokian erasotzen duelako". "Bere politikak estaltzen saiatzen ari da; izan ere, Vox agintean dagoenean, genero-indarkeria eta klima-aldaketa ukatzen ditu", azpimarratu du.

Bestalde, Bakartxo Ruiz EH Bilduko bozeramaileak nabarmendu du Diaz Ayusoren adierazpenak "Estatuko kargu publiko garrantzitsu baten adierazpenak" direla, eta uste du "oker" egongo ginatekeela "Nafarroako historia ezagutzen ez duen emakume baten burutazioa balitz, ez Leongoa, ezta Estatuko beste nazio batzuetakoa ere".

Parlamentari abertalearen ustez, adierazpen horien funtsa "askoz ere serioagoa eta sakonagoa" da, eta "Estatuaren ikuspegi zentralista, birzentralizatzaile eta uniformizatzaileari" erantzuten diotela adierazi du, "Erabakiak hartzeko orduan errespeturik ez izateari, Madrildik sorbalda gainetik begiratzeari, eta erabakiak ezin direla uniformitatea ez den beste esparru batzuetan hartu". Hala, Nafarroako hainbat exekutibok errekurritutako legeak jarri ditu adibide gisa.

Mikel Buil Podemoseko ordezkariaren hitzetan, "ziurtasunez betetako PP dugu, eta egiak gezurtatzen dienean iraindu egiten dute".


Iruñerrian Gaur 2017-11-09

Gaur Kioskoan sartu gara Argia astekaria irakurtzeko Xabier Letonarekin eta tertulian Xabier Barber eta Miren Mindegia izan ditugu. Aitor Agirrezabal kazetariarekin sare sozialeei begira jarri gara, Leitzaldeko albisteak jaso eta "Tartaria" umorezko saioa izan dugu Martxelo Sotes eta Julen Fagoagak egina. Bukatzeko Irrintzi Mirrintzi lehiaketan hainbat sari banatu ditugu.


Bartzelonako Sadako Eskolako zuzendaria gonbidatu du Laudio Ikastolak

Laudio Ikastolak Bartzelonako Escola Sadako-ko zuzendaria den Jordi Musons gonbidatu du bertoko irakasleria egiten ari den prestakuntza saioetan parte hartzeko.

Aukera baliatuta, gurasoei eta hezkuntzan interesatutako herritarrei zuzendutako hitzaldia irekia eskainiko du Jordi Musons-ek otsailaren 1ean, osteguna, Laudioko Kultura Etxeko Arraño gelan, 17:30ean. Haurtzaindegi zerbitzua izango dugu.

Aurkezpena

Hezkuntza esparruan eraldaketa ugari abiatzen ari da egun. Laudio Ikastolan, esaterako, konfiantzaren pedagogia edo EKI metodologia abiatu berri ditugu.

Beste ikastetxetako esperientzia berritzaileak ezagutzeko asmoz, Bartzelonako Escola Sadako-ko zuzendaria den Jordi Musons gonbidatu dugu bertoko esperientzia ezagutzeko.

Gurasoentzako hitzaldia

Otsailaren 1ean, osteguna, arratsaldeko 17:30ean, Laudioko Kultura Etxeko Arraño gelan izango dugu “Aldaketan hezi” hitzaldia eskaintzen. Haurtzaindegi zerbitzua izango dugu.

Escola Sadako

Jordi Musons Escola Sadako-ko Zuzendaria da. Eskola honek Haur Hezkuntza, Lehen Hezkuntza eta Bigarren Hezkuntza eskaintzen duen ikastetxe kontzertatua da, eta 700 bat ikasle ditu.

Orain dela hamar bat urte aldaketa baten beharra ikusi zuten eta berrikuntza pedagogikoarekin hasi ziren. Gaur egun, Bartzelona inguruko ikastetxe erreferenteetariko bat bihurtu da. Eskola honek “change maker “ filosofiarekin lanean dihardu. Pertsonetan oinarritutako irakaskuntza aktiboa bilatzen du, hau da, ez du bere jarduera edukietan bakarrik oinarritzen.

Ikasleek ez dute mahai indibidualik, maila desberdineko ikasleek batera ikasten dute eta, gainera, hau guztia, ikaskidetzan egiten dute. Ikasleek ikasketa zerbitzuen proiektuak egiten dituzte eta bileretan erabakiak hartzen dituzte. Hau dana liburu didaktikoak erabili gabe egiten dute.


PSEk eta PSNk abiatu dituzte idazkari nagusiak aukeratzeko prozesuak

Mendia eta Ortuzar lehiatuko dira PSE-EEko idazkari nagusia izateko, uztailaren 9an. PSNk uztailaren 29an egingo du kongresua.


Europarantz, Mestallatik

Hirugarren postua ziurtatzeko irabazi beharra dauka Valentziak, baina Osasunak ez dio agur esan nahi Europako LigariGorritxoei asko kostatzen zaie etxetik kanpo gailentzea; bi partida irabazi dituzte bakarrik

Ez da giro Valentzian. Unai Emeryk zuzentzen duen taldeak ikusi ditu Bartzelona eta Real Madril gertuen denboraldi osoan, baina hirugarren postua eta bide batez Txapeldunen Ligarako sailkatzea ziurtatu zituela zirudienean kale egiten hasi da Valentzia, eta zaleak haserre ditu hondarribiarrak. Igandean Malagan galdu ostean, puntutan berdinduta daude Valentzia eta Malaga. Eta hirugarren postua ziurtatuta ez izateaz gain, laugarren postua ere arriskuan dago, Levante hiru puntura baitute.

Valentziako zaleentzat hondamendia izango litzateke taldeak Europa Ligan jokatzea Txapeldunen Ligan aritu ordez, eta presio horrekin zelairatuko dira gaur gauean Emeryren jokalariak, porrot batek zaleek modu zatarrean erantzutea eragin dezakeela jakinda. Osasunak, berriz, ez du halako presiorik. Mailari eustea zen garrantzitsuena, eta hori aspaldi lortu zuten. Hargatik, ia sasoi osoan Europako postuetan egon eta gero, Europa Ligarako sailkatzea da helburua orain, eta, hori lortu ahal izateko, benetan garrantzitsua izango litzateke Valentzian ez galtzea. Puntu bakarrera dute seigarren postua gorritxoek, eta irabaztera zelairatuko dira.

Aurrekariek, halere, ez dute baikor izateko arrazoirik ematen. Gutxitan irabazi dute nafarrek Mestallan. Azken aldiz 2003-04ko denboraldian lortu zuten han irabaztea. Eta sasoi honetan etxetik kanpo gutxitan irabazi dute: Espanyolen zelaian lehen itzulian eta Levanteren zelaian bigarren itzulian. Argi dago helburua lortu ahal izateko joera hori aldatu beharra dagoela, batik bat Liga amaiera arte geratzen diren hiru partidetatik bi Nafarroako Erresumatik at jokatuko dituztela aintzat hartuz gero.

Datorren larunbatean Realaren aurkako euskal derbia izango dute gorritxoek Sadarren, eta El Sardineron amaituko dute denboraldia, Racingen aurka. Berdinketek ere ez dute balio handirik orain, eta irabazten ahalegindu beharra dute Jose Luis Mendilibarren jokalariak. Ez da partida erraza izango Osasunarentzat, baina Valentziak ere ez du erraztasunik espero. «Erdipurdika jokatuz gero, ez dugu irabaziko. Mendilibarrek asko estutzen du beti, eta Europa Ligarako sailkatu nahi du Osasunak. Dena eman beharko dugu», adierazi zuen Unai Emeryk atzo.

Flaño, ia prest

Entrenatzaile zaldibartarrak atzo ez zuen ezagutzera eman deialdia, baina azken entrenamenduko albiste ona Sergiok eta Flañok eman zuten, beste taldekideekin batera egin baitzuten partida bezperako entrenamendua. Halere, badirudi Lolok eta Roversiok jarraituko dutela erdiko atzelari lanetan, eta aldaketak zelai erditik aurrera egon daitezke.

Lamahek ez zuen jasotako aukera baliatu El Madrigalen, eta baliteke Cejudo hamaikakora itzultzea gaur, Ibra ezker hegalera bidaliz. Raul Garcia aurrelarien atzetik ariko da, eta haren aurretik Nino eta Lekic dira aukerak.


Trumpek musulmanen aurka ezarritako betoaren zati bat onartu du Gorenak

Auzia argitu bitartean, AEBetako erakunde edo pertsona batekin «lotura sendorik» ez duten sei estatutako herritarrak ezingo dira sartu herrialdean

Donald Trumpek sei estatu musulmanetako herritar eta errefuxiatuen aurka jarritako lehen eta bigarren betoak bertan behera utzi zituen justiziak. Honoluluko (Hawaii) epaile batek neurria blokeatu zuen, joan den martxoa erdialdean. Hori jakin eta berehala, AEBetako presidenteak nabarmendu zuen Auzitegi Goreneraino eramango zuela auzia, eta «irabazi» egingo zutela. Hiru hilabete pasa geroago, Auzitegi Gorenak aho batez onartu du auzia aztertzea. Hori argitu bitartean, gainera, betoaren zati handi bat aplikatu ahal izango du Trumpek. «Auzitegi Gorenaren aho bateko erabakia garaipen handia da gure segurtasun nazionalarentzat».

Gorenak aurtengo urri eta hurrengo urteko ekain bitartean aztertuko du betoaren legezkotasuna. Bien bitartean, Iran, Libia, Somalia, Siria, Sudan eta Yemengo herritarrak ezingo dira AEBetan sartu, herrialdeko erakundeko pertsona batekin lotura «sendo eta sinesgarririk ez baldin badute». Auzitegi Gorenak hamahiru orrialdeko idazki batean eman du erabakiaren berri.

«Presidente gisa, min egin nahi digutenei ezin diet gure herrialdean sartzen utzi», adierazi zuen AEBetako presidenteak, Etxe Zuriak kaleratutako komunikatu batean. Gorenak hartutako erabakiaren ondorioz, betoak 120 egunez utziko du bertan behera errefuxiatuak hartzeko programa, eta, gainera, datozen 90 egunetan ez zaie bisarik emango aipatutako sei herrialdeetako herritarrei.

Dena den, Trumpek, kanpainaren beroan, aurkeztutako beto dekretua baino arinagoa da oraingoa. Izan ere, aurreneko bertsioan Irakeko herritarrei ere ezarri nahi zizkien debekuak, eta bisak jada onartua zituztenei eta AEBetan bizitzeko baimen iraunkorra zutenei galarazi nahi zien sarrera. «Erabakiari esker tresna inportante bat erabili ahal izan dut gure nazioa babesteko».

Gehiengo errepublikanoa

Pozik dago Trump, epaile guztiek, bederatziek, betoaren zati handi bat onartzearen alde egin dutelako. AEBetako presidenteak Gorenera eraman zuen auzia, bertan gehiengo kontserbadorea zeukala ziurtatu zuenean. Betoa ezartzeko ahaleginean, sei herrialde horiek segurtasun nazionalari eragin diezaioketen «mehatxua» izan da Trumpen argumentu juridiko nagusia. Logika horri heldu dio Gorenak ere, betoak bidaiariei zein errefuxiatuei eragin diezaiekeen kaltearen gainetik.

Eskubide Zibilen Batasun Amerikarraren komunikatu baten arabera, gobernuak ezin du ezein erlijioren alde edo kontra egin, «horrek Konstituzioa bortxatzen baitu».


NATOren aurkako protestak Afganistango hiri nagusietara hedatu dira

AEBetako soldaduek Koranaren aleak erre dituztela-eta izandako manifestazioetan gutxienez sei lagun hil ditu PoliziakISAFek erran du arduragabekeria egon dela ebatziz gero errudunak zigortuko dituela

AEBetako soldaduek Afganistanen Koranaren aleak erre zituztela-eta Leon Panetta Defentsa idazkariak herenegun egindako barkamen eskaerak ez du eragin handirik izan, eta protestak herrialdeko hiri nagusietara hedatu dira. Hainbat eremutan, gainera, Polizia gogor oldartu zaie manifestariei, eta gutxienez sei lagun hil ditu tiroz. AEBek Kabulen duten enbaxada itxi dute, protesten beldur, eta bertako langileen desplazamenduak bertan behera utzi dituzte. Talibanek, berriz, atzerriko tropen aurka tiro egiteko eskatu diete Afganistango soldaduei eta poliziei. Iaz ere antzeko istiluak lehertu ziren Afganistanen, AEBetan kristau fundamentalistek koran bat erre zutelako. Orduan hogei lagun inguru hil zituzten, tartean NBE Nazio Batuen Erakundeko zazpi langile.

Erretako Koran aleak Bagramgo aire baseko zakarrontzietan aurkitu zituzten langile afganiar batzuek. Ekialdeko Parwan probintzian dago Bagram, Kabuldik gertu. Hain zuzen, eskualde horretako Shinwari barrutian gertatu ziren atzo liskarrik gogorrenak; gutxienez lau lagun hil zituzten poliziek, baina bertze iturri batzuek sei izan direla erran dute. Roshna Jalid probintziako gobernuko bozeramailearen arabera, 300 lagun inguruk parte hartu zuten Shinwariko protestetan. Jalalabad ekialdeko hirian manifestari bat hil zuen Poliziak, eta Kabulen beste bat. Hiriburuan negar gasa eta ur txorrotadak jaurti zizkion Poliziak AEBen Camp Phoenix base militarrari harrika oldartu zitzaion jendetzari. Mendebaldeko Herat hirian ere istiluak izan ziren.

Gertakariak krisi larria sortu du herrialdean, baina oraindik ikusteko dago zenbateraino luzatuko den egoera. Afganistango parlamentariek ohar baten bidez gaitzetsi egin dute Korana erre izana, eta erantzuleak zigortzeko eskatu dute; halaber, gobernuari galdegin diote ikerlari talde bat bidaltzea Bagramera. ISAF Segurtasuna Laguntzeko Nazioarteko Indarrak —NATOk Afganistanen duen misioak— erantzun du «azkeneraino» ikertuko duela gertatutakoa, eta ziurtatu du «ondorio legalak» egonen direla Korana erre dutenek arduragabekeriaz jokatu dutela ebatziz gero.

Farhad Raza Kabulgo herritarrak Erresuma Batuko BBC kateari adierazi dionez, atzerriko tropek islamaren aurka egindako keinuek gerra luza dezakete. «Horrelako ekintzek arrakala bat sortzen dute afganiarren eta NATOko indarren artean, eta herriak NATO gorrotatzea dakarte. Horrek gerra hau dagoeneko den baino luzeagoa bihurtuko du».

Iaztik, nazioarteko tropek egindako zenbait gehiegikeria argitaratu dira, eta horrek protesta bortitzak eragin ditu Afganistanen; adibidez, hainbat soldadu estatubatuarrek «dibertitzeko» hildako zibilen kasuak, edo lau marine-k euren burua borrokan hildako talibanen gorpuei pixa egiten grabatu izanak.

Talibanek Poliziako eta armadako kideei egindako eskaerak izanen duen erantzuna ere ikusteko dago. Izan ere, 2007tik honat Afganistango estatuko indarretako kideek nazioarteko indarretako 60 soldadutik goiti hil dituzte. ISAFek talibanen infiltratuei egotzi dizkie eraso horiek; AEBetako armadako goi ofizial batek, ordea, balorazio horiek errealitatea desitxuratzen dutela adierazi zuen iaz txosten batean. Haren arabera, bertako eta atzerriko soldaduen arteko jarrera eta kultura ezberdintasuna dago erasoen jatorrian.

Georgiako hiru soldadu, hilik

ISAFeko hildako azken hiru soldaduak Georgiakoak dira, hango gobernuak jakinarazi duenez. Herenegun arratsean hil zituzten, bonba bat leherrarazita. Georgiak 925 soldadu ditu Afganistanen, eta, 2014an nazioarteko tropak alde egitekoak diren arren, Tbilisi 700 gehiago eramatekotan dago. Aurten ISAFeko 54 soldadu hil dira, hau da, batez bertze egunean bat. Iaz 566 soldadu galdu zituen koalizioak.


Lokal eta eraikinetako garbitzaileek protesta egin dute Legazpin eta Urretxun

Erratzak eta zoru garbitzaileak eskuetan hartuta, eta “Soldata arrakalarik ez!” eta “Gure pandemia, prekarietatea” leloak ahoan, gaur goizean protesta ekintza burutu dute Legazpin eta Urretxun, ELA, LAB eta UGT sindikatuek deituta astelehenetik lau eguneko greba egiten ari diren lokal eta eraikinen garbiketa alorreko langileek.

Sektorearen prekarietatea eta gizonen eta emakumeen soldaten arteko arrakala salatu dute. Legazpin udaletxearen aurrean elkarretaratzea egin ondoren, Urretxurantz abiatu dira oinez, han ere udaletxe aurrean protesta egiteko. Bi udal horietan garbiketan lan egiten duten langileen egoera salatzeko aukeratu dituzte bi herriak protestarako.


Tren zerbitzua etenik, Gaintxurizketa eta Hendaia artean

Katenaria zintzilik gelditu da, zirkulazioa eragotziz. Langileak lanean ari dira, baina bien bitartean, Euskotrenek autobus zerbitzua jarri du Gaintxurizketa eta Hendaia arteko bidea egiteko.

Euskotrenen tren zerbitzua etenda dago Gaintxurizketa eta Hendaia artean, igande iluntzeaz geroztik. eitb.eus-ek jakin ahal izan duenez, katenaria zintzilik gelditu da Katea parean, zirkulazioa eragotziz.

Langileak lanean ari dira eta arazoa lehenbailehen konpontzea espero dute.

Bien bitartean, Euskotrenek autobus zerbitzua jarri du Gaintxurizketa eta Hendaia arteko bidea egiteko.